url: =Banghang in Judas Iscariot in Zeisu lehheek hiam? ~ Pau Do Lian :: ZOMI DAILY\nposted on 30 March 2018 at 12:04 pm Lomkholna: Article, Biakna, Paudolian\nBanghang in Judas Iscariot in Zeisu lehheek hiam? ~ Jeffrey Pau Do Lian\n(Good Friday message tom) Judas Iscariot pen Zeisu mahmah in atel nungzui 12 telak ah khat ahi hi. Amahpen Simon Isacriot tapa pawlpi sumkem ahi hi. Laisiangtho sungah teltak genkei mahleh sumkem ahihman in sum iplah khat hiding in mipilten’ ngaihsun hi ahang pen sum ippitawh puaden kici hi. Judas Iscariot in Zeisu “Rabbi” sia cihbek in sam a, “Topa” cihkammal zang ngeilo hi. Zeisu pen Messiah hilo cih upna nei hikha ding hi. Amah pen sumzong neisim pian a sumduh ahih lam pen Mary in Zeisu’ paknam tui azuut ciang, hih atamman paknam tui denari300 pen, zuak zawleng’ naci ngei hi.\nAmin, Judas Iscariot cihpen Semitic kammal pan “sqr” hiding in ki-ummawh a akhiatna, “to lie” zuaukhem cihna hi. Bektham lo in amah pen Judas member/nam kipawlna “dagger wielders” kici migilo kipawlna ah a om khat ahi hi. Judas pen Rom ukpite in Judea dong a-uk alangpang mipawl khat tawh kipawl ahi hi. Judas pen a piangthak man in Zeisu nung azui hi lo ahih lam kimuh theih na om hi.\nAhizongin Judas in banghang a Zeisu zui hiam cih lunglut huai hi. Amah pen Rom ukpite langpang ahih man in Zeisu in superpower nei ahihlam thei gige a tua tetawh Rom tezo ding cih lam etna nei ahi hi. Zeisu in nalam dang tampi abawl mu ahih man in tua nalamdang te tawh Rom zodingin tuaciang Zeisu tawh Rom leh Judea gamte ukding ngimna nei na higige hi. Judas pen pawlpi sumkem tebangin sumlen denkhat zong ahi hi.\nZeisu in cidamsak na, mitaw, khelbai etc damsak theihna vang (power) nei ahihteh Pilate leh Herod tekiangah silver 30 tawh heekpak leng kenlah silver 30 ngah dingin Zeisu lah hongsuakta khia veve ding cih ngaihsun na nei hi. Tua hi a, Peter te inn ah nitak anne ding a om ahihlam uh galkap mangte kiangah thu atung tak teh Zeisu thu situh a, athu (case) liansemsem in singlamteh tungah thahding ciang hongtun teh Judas kisik lua mahmah in tua a silver 30 te biakinn ah paikhia in amah leh amah kigui awk hi. (Matthew 27:5)\nTua silver 30 apiak kik zenzen pen ama upmawh in Zeisu hongthahsak kei kik khak uhleh acihi phial mah leh ziakai luata hi. Zeisu alehheek lam kisik mahmah taleh Zeisu in Topa hi ci a kisik in Pasian kiangah akam genna khatzong kimu lo hi.\nBangzah ta in Judas adingin lungkham huai hiam? Laisiangtho in, Mark 14:21 “A kigelhsa mah bangin Mihing Tapa ahihleh si ding a, ahi zongin a lehhek pa’ thuakna nasia mahmah ding hi. Tua mipa a piang ngei hetlo hileh ama adingin hoihzaw tham ding hi” a ci hi. Manglai in “lehhek” betray kici a, akhiatna diktak pen, ‘piakhia’ deliver cih hizaw hi. Cih nopna ah Judas in Zeisu pen Jewish migilo makaite kiangah pia khia hicihna ahi hi. Judas in akisik nading hun omna pi in akisik loh pen adah huai penpen ahi hi.\nJudas Iscariot tungpan bangsin na ihngah hiam? Sum, thuneih nopna, leh lungkhauhna kimu hi. Sumdeih lua ahihna pen Laisiangtho ah kilang mahmah hi. Thuneihnop na nei hi. Zeisu in Romte khutsungpan in Israel mite honghon khia dingin tua hileh keitawh ukkhawm dingcih lam etna nei hi. Zeisu in Rom te (taksatawh) zolo in thatding honghih takciang alam etna khempeuh guaksuak in lam etbei in om hi.\nBek thamlo Zeisu sih na hangin aman phattuam nangah khalo hi. Banghang hiamcih leh piangthak lo hi. Toni Good Friday Pasian in Tuuno kigo ding tawntungpan ageelsa himah leh Judas Iscariot ihih lohding thupi mahmah hi cih tawh tuazah kihan thawn hi ni. Pau D.Lian\nPrevious: Topa Zeisu thawh kikna ~ Dim Lun Zam\nNext: Minthanna le manphatna ~ Lian Tuang


timestamp: atn

url: =May 14 | Party maw Pasian (Laam Pawite Ahihkeileh Pasian) ~ MUC\nMay 14 | Party maw Pasian (Laam Pawite Ahihkeileh Pasian)\nAdmin 4:48:00 PM Articles, MISSION NEWS\nAgen: Bessie Lechina, 35\nBotswana Gam (Khangkhin Numei khat gensak in)\nKikhop nading a zong Bessie in Sunday nisim in Seventh- day Adventist biakinn gei a totkawmin, tua biakinn pen Sunday nisim phial a kikhakna ahang thei zolo hi.\nAhang theizo tuanlo ahihmanin a tawpna ah hong dinkhawla, Botswana gam laizang lam, biakinn kiangaa inn khat ii huang sungah a na ding kum sawmval gual numeino khat tawh kiho uh hi. “Cik ciangin biakinn kihong ding hiam? Tawh tawh a kikalh thapaai mah ahi hiam?” ci-in ama’n dong hi.”Tua pawlpi pen Adventist pawlpi hi. Ahizongin tua biakinn ah na kikhawm thei ding hiam cih ka theikei hi. Adventist pawlpimi khat hih ding baih hetlo hi” ci-in numeino in dawngkik hi.\n“Bang thu a gen nuam nahi hiam?” ci-in Bessie in dngkik hi. Numeino in zong, “Tua biakinn ah a kikhawmte laamna pawite ah a pai loh uh baanah suangmanphate tawh kizeem lo uh hi. Amau pen Saturday nisim in biakinn ah kikhawm uh hi” ci-in genpha hi. Botswana gam ah Saturday nisim in khangnote laamna pawi ah pai uh hi.\nBessie in laamna pawi ah pai nawnloh ding leh a bilbahte lakhia ding cih mawkpen ngaihsun zo hetlo hi. Tualeh, “Hih pawlpi ah kikhop ding bel hi thei kei” ci-in Bessie in genkik hi. Bessie pen Khristian a hilo innkuan khat panin khangkhia ahihmanin Pasian’ thu tawmbek ama’n thei hi. Bangbang ahizongin, university ah lai akisin masiah sangkhak sungin Khristian suah ding khensat hi. Pawlpi tampi ah va pai kawikawi ahihmanin Adventist pawlpi-in a biakinn uh Sunday sim a khak lam uh ama’n phawkkha hi.\nBessie pen University ah pilna sin dingin Botswana gam ii khuapi thupi pen ahi, Gaborone khuapi ah va lal hi. A sawt loin, ama’ inndei sungah a ompih Solofelang pen nilai ni, kiginni leh Sani nisim biakinn ah a kikhop lam thei himah leh awlmawh selo hi. Sani nisim in amah laamna pawi ah paia, Sunday ni a kikhop nading pawlpi a zong kawikawi ahi hi. Ahizongin, tua pawlpite in Lai Siangtho zanglo uh ahihmanin bangmah theituam kisa hetlo hi.\nKha tampi hong sawt khit ciangin, Bessie in, “Nipi kaal khat ah thum vei na kikhopna bang pawlpi hiam?” ci-in inndei khat sungah a ompih nu hong dong ta hi.\n“Tua pawlpi pen Seventh-day Adventist pawlpi hi-in, pawlpimite Sani ni-in biakinn ah kikhawm uh hi” ci-in Solofelang in genkik hi. Bessie in zong a khaanpih nu limtakin a etphat leh suangmanpha tawh amah akizep loh lam hong theita hi. Tualeh, ama’ teenna khuapi sungaa numeino khat tawh akihona uh hong phawkkik a, “Tua biakinn ah ka kikhop ding piangthei ken teh” ci-in ama’n hong ngaihsun hi.\nTawlkhat sung, Sunday nisim pawlpite ah a va paipai pen cimtaak ahihmanin Adventist pawlpi pen a tuamdang deuh kha diam aw ci-in a thu kan nuam hi. Sani ni bek hilo kikhop ni dangte ah zong biakinn kikhop ding ama’n khensat hi. Nilai ni- in Adventist sangnaupangte kikhopna university laisinna inndei khat sungah Solofelang tawh Bessie hong kikhawm hi. Pastorpa in innkuanpih neih ding vai tawh kisai thu a gen pen ama’n zaknop sa hi. Bessie in ni khat ni ciangin pasal neih ding lawp mahmah hi.\nKiginni nitak ciangin innkuanpih neih ding vai tawh kisai a ngai dingin a khanpih nu tawh Bessie hong kikhawmkik hi. Sabbath ni zingsang ciangin Solofelang tawh biakinn ah hong kikhawmkika, sunan neek khit ciangin Lai Siangtho thu sinna ah zong kihel hi. Tuani aa kipan-in Sabbath ni sim biakinn ah hong kikhawmta hi.\nBessie’ nuntakna damdam in hong kikheel hi. Ama’ aadingin suangmanpha kizepnate leh Sanini lampawite a nusiat ding haksa nawnlo hi. Thungetna tawh Topa Pasian tungah kiho thei cih ama’n hong telta hi. Bessie’ nuntakna a mu khempeuh in lamdangsa uh ahihmanin dotna tuamtuam hong dong uh hi. Amah zong ama’ upna thu lungdam kipaaktakin hong genkhia hi.\nBessie pen sang kikhak madeuh in tui kiphum hi. Ama’ khaanpih Solofelang zong a lungdam lua ahihmanin hong kap khaliangh hi.\nTuni, Bessie pen kum 35 phata in, naupang thumte’ nu ahi hi. Saklam Botswana gamaa Adventist pawlpi’ tansawm bawda saang khat ahi, Eastern Gate Academy ah sangsiama a sep laitak hi. Ama’ pasal zong sang ii sumbawl nalam manager ahi hi. Amah in sangnaupangte’ nuntakna ah kikheelna tuamtuam mu hi. Khatveivei, nulehpate in a ukhak a tate uh sang ah hong kha uh hi. Ahizongin, sangnaupangte sang panin a paikhiat uh ciangin amaute hong kilamdang uh hi” ci-in ama’n gen hi. Nulehpate’n zong, “ka tate uh hong kikheel ahihmanin lungdam mahmah ung” ci-in hong gen uh hi.\nEastern Gate Academy huang sungaa Eastern Gate Zolai saang pen 2017 kum, January kha in a kihonna ah Sabbath 13na sumpi pawlkhat kizang hi. Hih saang aa pilna a sin kum 6 a pha tanu Joanna’ nu Bessie in, “Ka sang uah naupang a tam theithei Topa Pasian’ kiangah ka tutpih zawh nadinguh thu ka ngen hi” ci-in gen hi.\nSabbath thuman theihtelna ka neih ciangin tua ka inn a nasem a hong pai nu tawh ka kiho uh hi. “ Biakinn ah kikhawmin pai nawn kei in. Ka innah nasem nuamin nong pai nop le hong pai in” ci-in ka gen hi. Nasem lo-in biakinnaah pai-in kikhop pain awn loh ding cih pen thu hoih hi lo hi, ci-in ka gen hi. Tu-a kipan Monday ni pan Friday ni dong ka innah nasemin nong pai ding a, ahi zongin Saturday ni-in hong pai kei in, ka ci hi. Tua hi-in hih nu in kikhop hun tampi a ngah thei hong suak hi. Tu-in amah in tui kiphum dingin Lai Siangtho thusinna a nei hi. Sabbath thuman theihtel nopna nei ka hih manin pastor phone nambat ngenin ka hopih den hi. Amah pen a thudik mi khat hi- in laibu tampi ka sim dingin hong pia hi. 2021 sung Sabbath ni khatin ka kituiphum hi.\nTu-in mi thak khat ka hi ta hi. Nisimin hehpihna sungah ka nungta toto hi. Pasian in ka mawhna hong maisak hi, ci-in lungnopna le khamuana zong ka nei hi. Ka zia le tong in Pasian zia le tong tawh kinai semsemin Amah ka suut nadingin thu ka ngen tawntung hi.\nTu quarter Sabbath 13na sumpi pen Antonia khuapi, Angola gama SDA sanginn phuah nadingin kipuak ding hi; Lombe khuapi-ah zong SDA sanginn phuah nadingin zong kipuak ding hi. Tua banah Huambo khuapi ah zong Adventist University of Angola sang adingin zong kipuak ding hi.


url: =Paikhiatna ahang (The Exodus Factor) :: ZOMI DAILY\nposted on 6 April 2018 at 11:14 pm Lomkholna: Biakna, Dimlunzam, News\nKa siapa tawh sehpeau zaangkuam zai deda khat ah lamsiau in ka pai pai uh hi. Ka kim kapam uh pen sing kung khat khat bek ki mu kiaukiau in mualte in ong umcih hi.” IVRIM cih kammal deihna nidangin ki kum ngei khin hang mate” siapa in ong ci.” HEBREWS” acih pen maw, ka ci kik pah hi.”Himah ei, tua kammal i a deihna te thei hi lo na hia?”” ‘kantante’ cihna hi lo hia?””Pasian kamciamsa gam atun nadinguh mun bangzah kantan uh ahia ong gendih ve leh””San tuipi leh Johndan gun\n“Kamciamna mun a luah theih nading uh Jodan gun kantan kul a, Egypt pan pusuak khiat nadingin San tuipi kantan kul hi ven maw.Gamthak zuat nading mun lui nusiat kul.” A thupi mah mah i tel ding akisam khat om hi. Munthak luah nading pen “pusuak khiatna” cih leh “lut” cih, mihingte lampan gamtat khiat pelmawh om hi.\nLST bu te lak ah a thu lu khat in ” Pai khiatna” hi. Paikhia cih pen pusuak khia, nusia cih na tawh aki bang hi. Pusuakkhia cih kammal pen lut cih kammal tawh a siangthona ki bang hi. Hih kammal nih pen khat lo in adang khat bek ding theilo hi.\n“Na pusuah kei leh na lut theih nading thu om lo.”\n“Hih pen van khat na khat peuh peuh i om dan thu i tel nading nihyamah( law) khat hi gige. A hi ziau khat tawh ki bang napi kician lua mah mah. Abraham pen Hebrew masa pen hi. Amah pe’ IVIRI’ masa pa hi. A masa pen bang ong hih masa a na thei hia?”\n“Pasian in asap cil in, ” na omna khua pan ong pai khia in…kong lah ding gam ah…” Thupiak masa pen in’ paikhia’ cih ..amaban pen thupha bekbek hi. Apai khiat lim lim nak leh kam ciamsa gamnuam, thupha kamciam khempeuhte leh mailam nuntak na ah hamphatna vive ai ve.”\n“Pusuah khiatna limlim pen a siangtho gamtat khuahekna khat hi. Messiah in anungzuite kiangah ka nung ong zui un ci hi. Amah tawh om khop theih nadingin a nasep, agunkuang leh angente, anuntak zia aluiteTuate anusiat ngam kei uh leh anungzui ki suak ngei loding uh hi.\nA nusiat masak lim lim kul uh hi. Pasian in ong pai in, ong ki khin khia in, ong zui in, khuazin khia in, tuaciangin thuphate luah thei pan ding cihna hi. Thupha i ciap nop leh pusuak masak ding pen ut limlim ding. Mi hon khat in ahoih zaw leh ki khel nopna nei uh hi. A hi zongin, ki khel aut lo tampi ki om hi. Hih nihyamah( law) pen van leh na te bek tawh kisai hilo a, i kha thu tawh zong a kisai ahihi.\nNa tun ngei nailoh na mun na tun nop leh tutu ken la tua mun na tun nadingin tu a na om na mun nusia le teh bek ong piang ding hi. A lui na te nusia in, athak sungah kalsuan in. San tuipi kantan in la, kamciam na mun na tun nadingin, Jodan gun zong na kantan ding hi. ”\nThe mission: Koi ah pai nuam na hi hiam? Pasian in nang tungah bangcidan kamciam ong pia ahi hiam?\nTu ni in pusuah khiat ding ki pan in.”\nGenesis 12:1_2; Exodus 12: 51; 2 Corintians 5: 17; Ephesians 4: 22_24, Jonathan Cahn day59. Dim Lun Zam\nPrevious: Malaysia, Genting Highlands huamsung aom lamzikpi khat kicim\nNext: Malaysia Genting Highlands pan aciahsuk Bus golpikhat tuahsia, mi 23 liam


url: =“Ci” Na Bang Un :: ZOMI DAILY\nposted on 16 August 2015 at 1:43 pm Lomkholna: Article, Biakna, Thawntuang\n“Ci” a limna thu kigen ngeilo aa, ahizongin “Ci” hangin Meh in minthanlawh zazen hi.\nTualeh bang hangin “Ci” na bangun cih vaikhakna LS sungah om peuhmah hiam? Bang teng adeihna hiding hiam? Mihingte’ in ihdeihna teng genni cileng tampi om kha ding hi. Ngaihsutna tampi om kha ding hi. Kenzong kei mimal ngaihsutna kong gen nuam hi. Tampi takmah ih ngaihsutna te ki tukalh kha lai ding hi. Ahoih theipen ngaihsutna aneih kitam mahmah ta ihih manin a hoihtheih penin ei le ei in ih sepding ka deih man ahihi.\nC = Ci om lo sa limlo cih Zolai sungah ih sinkha ngei hi. Man kasa mahmah hi. “Ci” omkei leh minthanna Meh in na ngahhetlo ding hi. Leitung keukhat panin Zomite’ ading, Pasian ading in nasep theih sunsun hun piatak in nasepna pen “Ci” namkhat na hi aa, tuabang na sep manin nang na minthanloh hangin na mipihten na minthanlawh na hibek hi. Tuapen “Ci” namkhat na hihna ahihi.\nZomite’ sungah Ph.D ngahtampi tezong amau leh amau ki tungding tampi om kha mah ni. Ahizongin a tamzaw te kipatna pen mihau leh milian sungpan na hilo ding uh hi. Ei le ei ki mitsuanna om masa ngeilo Zomite’ ih hihi. Upna tawh kalsuan cih kammal pen ih kam in zuih manggawpta hi. A taktak in Upna tawh kalsuan cihpen Lam-etna leh ngimna lianpi ihneihna thugil na hi gige hi. Tuabangteng a tangtungsak nuam vilvel Zomite ihihi.\nAdah huai thukhat ah Zomite’ sungah aomsa thu puahding leh zuunding sang’ in a thakkhat ding khia ding cihpen tamsimsim ta hi. Tuabang ngaihsutna pen ei le ei ki mitsuana leh ih thupitzia, ih nasiatzia te mite in hong theihding, hong zahtaak pha mahmah ding cih ngaihsutna na hilel tak hi.\nA taktak in ei hangin ih mipihten hamphatna angah takpi mah hiam? Phattuamna angah takpi mah hiam? Ki lemna kumpi ih hitakpi mah hiam? Puahto cihpen ih khankhiatna( puankek pi belhtuah cihbangte..,puah) ahih hangin tuhun ciangin puah( puan a kikhuina kekkhat zong) cih limlim pen ki zadah pianmawk hi. Ki pawlna leh ki thutuakna te puahtoh semsem ding cihsang’ ei le ei ding ziau ding, mi tamta kei leh ding pongpong ding cihna lungsimpen ih pianpih lungsim hilo ahih manin ngaihsun nawndah ni.\n“Ci” pen amah leh amah ki pholak ngeilo hi. Ama hangin mite( Meh) in minthanlawh ding ngaihsutna lungsim tawh khangkhia ngiat hi. Ei hangin phattuamna mite in a ngahding lungtup pen hisak dihni. Tukum pan kisin dihni, bang ih suakpeuh mah hiam? Ih khanto, ih khangsuk zaw hiam? Ei le ei ki gengen na pen na thupi hetlo hi.\nTomkal sung ih nuntakna ah “Ci” namkhat ih hihzawh na ding mimal ngaihsutna ah Pasian lungsim siang hong piata hen.\nPrevious: Tutung Zomi Minpua Party leh MP Tha Piak Ding Kilawm\nNext: Zomite’ tuipigal kankhiat leh khuamuh kipatna – Kum 100 cin Pawipi


url: =Biakinn Siansuahna | Storacles | Bible Universe\nZeisu in biakinn tual sung gamlum ziazua, buai lialua amuh ciangin adahna hong kilangh khia hi. Mun khempeuh ah khuaneu pan-a biakpiakna pia dinga hong pai mite tungah biakpiak nading ganhing te zuak uha, atam theithei ngah nadingin hanciam iin awng zelzul uh hi. Vakhu hamte, tuu leh keel ham te, bawng ham te leh mi gamlum te khuamel tuimel kiza lo zah dongin nakpi takin gamlum hethaat uh hi. Pasian in tua bang dinga agel hi hetlo hi. Solomon kumpipa in Jerusalem biakinn alam lai-in Pasian zahtaakna-in azawh dongin sek ging khat zong kiza lo hi. Tua biakinn akizang ding suang te khempeuh aphualah lepsa-in kipua ahih manin biakinn pan puah panpan cih khat beek omlo hi (Kumpite Masa 6:7). Tuu te khihna leh satna akizang khau lom khat mu hi. Tua ciangin Pasian Tapa in pengkul aw mah bangin “hih nate manlang takin lakhia un, ka Pa inn sumbawlna inn suaksak kei un,” Johan 2:16. Hih bangin kigelh hi, “Ka inn pen thungetna inn kici ding hi,’ ci napi-in, note in guktakna phualpi na suaksak uh hi,”Matthew 21:13. Vanzuakna phual khat pan phual khat ah pai-in, ganhingte khahkhia iin leh sumkhekna sabuaite lumlet gawp hi. Vanzuakte in zong vanglian Pasian omna ah om-in kingaihsun uha, lau mahmah iin biakinn huang sung pan nunghei nawnlo-in tai ma-ang ciat uh hi. Zeisu in vantunga A Pa itna leh sianthona mite’n limtak a atel ding a deih mahmah hi. Tua manin a siangtho biakinn pen vanzuakna asuah a muh ciangin a lungsim nasa mahmah hi. Tua ma kum tampi lai-in, kamsang Daniel in hun khat ciangin biakinn kininsak dinga, Pasian’ thumaan deih bangin kikaigawp iin, A mite kibawlsia ding ci-a agenkholh ahi hi. Tua ahih manin, khat vei Ama biakinn siansuah dingin Topa hong pai kik ding hi.\nPhawk Ding: Keeltal in Greece kumpipa hi a, kii gol pen in kumpi masa pen Alexander the Great limla ahi hi. Kii li te in Alexander sih khitcianga hong ding a general li te a ci nuam ahi hi.\nPhawk Ding: “Kii neu” icih in Pasian mite a bawlsia, a siangtho nate a tuancil, Zeisu lang apang Rome hi a—milim bia Rome leh papal Rome ahi hi. Rome in Greek khit ah a thahat pen hi a, hong lian mahmah hi.\nPhawk Ding: Hih ni 2300 pen Laisiangtho sungah genkholhna hun asau penpen hi a, ahih hangin Daniel 9:25 ah akipat hun ding gen pan hi.\nPhawk Ding: Pasian mite tunga a piang ding thu te hangin Daniel nakpi tak dahin zawm-a, tawl khat sung ngap lo-in aom hi. Ahih hangin Daniel leh alawm te in zong hih ni 2300 (ma-angmuhna - vision) thu tel zolo uh hi.\nPhawk Ding: Daniel in ni 2300 ma-ang amuh zawh kum tawmvei khitciangin Daniel in atelna dingin ahuh ding vantungmi manlang takin a kiangah hong leengsuk hi. Vantungmi in Jew te leh Jerusalem khuapi ading genkholnakaal kaal 70 “Akikhensatna” or akipiakna thu, akihelna zong hong zai muhsak hi. Pasian in Ama telsa minam tading—kum 490 sung leitungah Messiah hong paina ii tupna tangko azawhna dingun hunpha pia lai hi (Daniel 9:23, 24).\nPhawk Ding: Vantungmi in Daniel kiangah ni 2,300 leh kaal 70 pen Jerusalem lam kik ding thu akipiak hun pan sim kipat dingin gen hi. Pasian mite pen hih hun laitakin Persia te galmat iin aom laitak uh ahi hi. BC 464 kum iin kumpi hong suak, Artaxerxes kumpipa amaan zawh akum sagihna kum ciangin, tua thupiak kipiakhia hi (Ezra 7:7). BC 457 a Artaxerxes’ ii a thupiak in Jerusalem lamkik-a bawlkikna ding thupiakna ngiat ahi hi.\nPhawk Ding: He! Piang takpi hi. Hih takah nalamdang khat om hi. Zeisu Khasiangtho tawh sathau akinilh ma kum 100 laipek-in, a pian ding kigenkhol khin hi! “Messiah” cih pen Hebrew kam-in “sathau kinilh”cihna hi-a, “Christ” cih kammal zong Greek kam in “sathau kinilh” cihna mah hi. Luke 3:21,22 sungah hih atuam vilvel Khasiangtho tawh sathau kinilhna pen Ama kituiphumna ah tangtung hici hi. Hiah tun ih telna dingin, Laisiangtho sunga genkholhna te ah ni khat pen kum khat tawh kikim hi (Gamlakvakna 14:34; Ezekiel 4:6; Luke 13:32). Kaal 69 ahih keileh genkholhna ni 483 (69 x 7 = 483), pen 457 BC ah gawm leng, AD 27 cinglian hi.\nPhawk Ding: Genkholhna in a genkholh lai na ah, kaal 70 a nunung pen kaal sunga alaizang (hunlang) ah “Zeisu si ding”, singlamteh tungah kithat ding ci hi. A.D. 27 sathau a kinilh pan kum thum leh alang sim leng A.D. 31 tawh kituak-a tua kum-in Zeisu singlamteh tungah hong si lian hi. Asih lian-in biakinn dalna puan atunglam pan anuailam dong phel nih kisuah hi\nPhawk Ding: Zeisu in a nungzuite kiangah Judah mite lakah thugen masa un a cihna a hangin Jew te in Messiah thu a tangko nadingun akituamkoih kum 490 te lakah kumthum leh alang om lai ahihman ahi hi. Daniel 9:27 sunga genkholhna in Zeisu in mi tampi tawh genkholhnakaal kaal khat sung (taksa kum thuciamna kip ahih kei leh a lian gupkhiatna bawl ding hi ci hi. Ahih hangin A mite ading kipia kaal nunung pen laizang(hunlang) ah si ahih leh, bangci bangin a sih khitcianga kamciamna bawl thei lai ding hiam? Hebrew 2:3 sungah a dawnna kimu hi: “Alian mahmah gupna thu don lo-in om lehang, mawhna daan tawh bangci kipelh ding ih hi hiam?” Zeisu’ nungzuite in tua a nunung kum thum leh alang sung tengin Jew te kiangah thugen uha, Jew minam buppi in lungdam thupuak niala Stephen midik upa pa, suangtum tawh a thah uh A.D. 34 kum ciang dongin thuhilh uh hi (behlapna ah en leng “Haptakhat Taimang.”)\nPhawk Ding: Jew minam te in Messiah a nial tantan veve uh leh, sawltuam ahihna uh kila kik ding ci-in Zeisu in limtakin gen hi.\nGalati 3:29. __________ tawh na kipawl nak uh leh Abraham' suante na hita uh a, Pasian' hong khap thute a ngah ding na hi uh hi. Rom Laikhak 2:28, 29. Bang hang hiam cih leh a pualam beka Jew mi hihna leh a pualam vun ki-atna lel bek in Jew mi taktak suaksak zolo hi. 29Jew mi taktak i cihte pen, a sunglamah Jew mi ahite ahi hi. A vun ki-atna uh lungsim vun atna hi a, kha thu tawh a kisai ahi hi. Thukham zui-in pumpi tung vun atna pawl hilo hi. Hih bang mite pen mihingte in phatloin Pasian in phatin a pakta hi.\nPhawk Ding: A.D. 34 kum in Stephen suang tawh hong den lup khit uh ciangin (Sawltaakte 7:58, 59), Jew minam te bek Pasian teltuam minam hong hi nawnlo uh hi. Pasian in amau adinga agelsak nate atawntungin nial den uh ahih man un, Israel minam te pen hun nunung genkholhna ii mitsuan pi hi nawnlo uh hi. Tu- in ahih leh Zeisu asang khempeuh Ama teeltuam mi hita a, taksa Israel te kiangah Pasian’ ii kamciam te tu-in khalam Israel te ading zong ahi hi (Romans 9:6-8).\nPhawk Ding: A.D. 34 khitciangin kum 2,300 beina dingin kum 1,810 omlai hi. (Anuai-a lim-a kum leh ni te.) A.D. 34 pen kum 1,810 tawh gawm leng 1844 hong cing hi. Vantungmi in agenna ah, tua hun ciangin vantung biakinnpi kisiansuah ding ci hi. (Hih leitung biakinn pen A.D. 70 kum-in kisia khin hi). Zeisu, vantungah ih siampi lian (Hebrew 4:14-16; 8:1-5), vantung biakbuuk sung panin mawhna te phiatkhiatna (Mangmuhna 20:12; Sawltaakte 3:19-21) in 1844 iin kipan hi. Hih thukhenna masa pen Zeisu nih vei hong pai ma-a kipan ahih manin kumkikma thukhenna (pre-advent judgement ) kici hi.\nPhawk Ding: Hih thukhenna ah a masa-in Pasian’ ta akici te tungah tung masa pen hi.\nA. Maangmuhna 20:12. A lian a neu misite tua tokhom mai-ah dingin laibute a __________ ka mu hi. Tua ciangin a nungta mite a kigelhna laibu a dang khat zong a __________ ka mu hi. Amaute' gamtatna tua laibute sungah a kigelhna tawh kizui-in misite tungah thu a kikhen hi. B. Thuhilhna 12:14. A pha hita leh a sia hita leh a simthamin i hih simte nangawn i hihna khempeuhah Pasian in thu hong khen ding hi. C. James 2:12. Tua ahih manin mi a khahkhia thei thukham tawh kizui-in thukhenna a thuakding mi bangin kampau-in na gamta un.\nPhawk Ding: Hih thukhenna ah vantung laibu te sunga kigelhna kisiksan iin, mimal khempeuh ii nuntakna khempeuh om hi (Late 56:8 en in). Thukham Sawm, Pasian thukham, tawh thukhenna kinei ding hi (Mangmuhna 22:14) "a puan uh a sawpsiangte" hilo iin, "a thukham azui te" hizaw hi.***(Blessed are they that do his commandments, that they may have right to the tree of life, and may enter in through the gates into the city. Mangmuhna 22:14.)\nPhawk Ding: Hilo hi! Hong mawhsak den pa Satan bek hi. Christian pawlkhat te in hih thukhenna ah Zeisu in a Pa kiangah bangmah hong cih loh nadingin hong ngetsak hi ci-in gen uh hi, ahih hangin Zeisu in, “Pa mahmah in nang hong it hi” ci-in hong gen hi Johan 16:27.\nJohan Masa 2:1. Ka itte aw, note na __________ lohna ding uh ka deihna-in hih lai a hong gelh ka hi hi. Ahi zongin mi khatpeuh a khialh ciangin eite-a' dingin Pa Pasian kiangah a hong thumsak dingin a thuman Jesuh Khrih i nei hi. A. Zeisu ih palai ding hi. (1 John 2:1). B. Zeisu ih thukhen ding pa hi. (John 5:22). C. Zeisu pen eite ading ih teci ding hi. (Mangmuhna 3:14).\nPhawk Ding: Lungdam huai lua, khatguak bek hilo. Hih thukhenna ah Zeisu pen Christian te palai, thukhenmangpa, leh teci pangpa zong ahi hi. Zeisu adingin na nuntaak leh na lel kei ding hi (Romans 8:1; Kolose 1:12-14)!


url: =LESSON 5 | October 23–29 ~ MUC\nLESSON 5 | October 23–29\nAdmin 10:20:00 PM Articles, Sabbath School Lesson\nLESSON 5 October 23–29\nNA KONGKHAKAH KHUALMITE THE STRANGER IN YOUR GATES\nTu Kaal Sung Sim Ding: Mark 12:29–31, Thkna. 10:1–19, Ps. 146:5–10, Matt. 7:12, Thkna. 27:19, James 1:27–2:11.\nKAMNGAH: “Therefore love the stranger, for you were strangers in the land of Egypt’ ” (Deuteronomy 10:19, NKJV).\nNung kaal sung a i pulaaksa bangin laithei mi khat in Jesuh tungah “ Thukham khempeuh lakah a masam pen thukham in bang thukham hiam, ci-in a dot takteh (Mark 12:28) Jesuh in “Na Topa Pasian pen na lungsim khempeuh, na nuntakna khempeuh leh na thahatna khempeuh na it in. Hih in a masa pen thukham hi,” ci-in a dawng hi. (Mark 12:30).\nAhizongin laithei pa in a dot loh a nihna thukham (Mark 12:31), Jesuh in a genbeh hi. Amasa thukham mah bangin “Nang leh nang na ki-it bangin na vengte na it ding hi. Hih thukhamte sangin a lian zaw thukham om lo hi” ci-in gen hi. (Mark 12:31).\nHih thukhamte sangin a lian zaw thukham om lo takpi hiam? Jesuh in Pasian itna thukham leh vengte itna thukham pen thukham khatin koih hi. Hih thukham in a lian pen thukham hi, ci hi.\nJesuh in Jewte zak ngei loh thu thak a gen hi lo hi. Itna sang pen tawh Amah it ding a gen hi bek hi. Pasian i it bangin i vengte leh midangte it ding thukham in Thuhilhkikna sung siksanin a gen ahi hi.\nNa Lungtang Satakte At Un\nThuhilhkikna 10 in Thuhilhkikna 9 sung a thute tawh kizomtoto hi-in Pasian in Israelte tawh a bawl thuciam kipulaakkikna – thuciam thaksuahsakna hi. Horeb ah siatna lianpi semkha-in milim biakna tawh kidim uh hita leh Topa in amaute beimangsak lo hi.\nThkna. 10:1–11 sim in. Bang thupiang om a, Pasian in a mite mawhna maisakin a pu a pate tawh a thuciamna pulaakkik hiam?\nMoses in Thukham Sawm suangpek suzaan hi (Thkna. 9:17) tua in thuciam palsatna limcing hi (Thkna. 32:19). “Amaute mawhna a muhdahna a lahkhiatna-in Moses in a tawi thukham suangpek nihte lei-ah a denna hi. Amaute in thukham suangpek kitamzan amu uh hi. Tua in amaute in Pasian tawh a thuciam palsat ahih manun Pasian in amaute tawh a thuciam a sutat hi.” Ellen G. White, Patriarchs and Prophets, p. 320.\nTua hi-in Pasian in Moses tungah suangpek thak khat la dingin a sawl hi. A masa suangpek mah bangin tua suangpek thak tungah thukhamte gelhkik dingin a sawl hi. Amaute in mawhna lianpi sem uh hi taleh Pasian in amaute nusia lo hi; amaute mawhna a maisak hi.\nThkna. 10:14–16. Pasian in amaute tungah bang gen hiam? Tua limciinna kammalte a khiatna in bang hi ding hiam?\nLimciinna kammalte – vundawn leh ngawng tawh thuhilhna om hi. Bang bang hi taleh a hong hilhnop thu kitelpah hi. Vunatna in thuciamna limcing hi; ahi zongin tua in pualam limciinna hi. Pasian in lungtang vunatna deih hi. Cihnopna-ah Pasian in amaute utna lungsim, itna lungsim, deihna lungsim a deih hi. Ngawngkhauh cih thu in Topa thupiak zuihnoplohna limcing hi; sawlman lohna limcing hi. Koikoi-ah hi taleh cihtak lohna nusia-in lungsim khempeuh leh nuntakna khempeuh tawh Topa beel ding a, lungsim nih tawh Topa nung kizui thei lo hi, cihna hi.\nTopa in na mawhna ahong maisakna thu ngaihsun in. Ama hong hehpihna hong hilh hi lo hiam?\nKhual Mite It Un\nThuhilhna tuamtuamte khit ciangin Moses in “A sang penpen vantungte in Topa neihsa hi; leitung leh a sung om khempeuh ama aa hi” ci-in a pulaak hi (Thkna. 10:14). Topa vangliatna in bangzahin lian hi, cih kilang hi. Lai Siangtho in “Leitung leh a tung om na khempeuh, leitang leh a sung a om khempeuh in Topa aa hi,” ci hi (Late 24:1).\nThkna. 10:17–19 sim in. Moses in Topa thu a dang bang pulaak thu neihbeh hiam? A thupi in tua thu pulaakna panin Pasian in a mite tungah bang thupiak nei hiam\nYahweh in vantung leh leitung a uk hi bek lo-in, Ama in pasiante Pasian, topate Topa hi (Thkna. 10:17). Hih bangin i pulaak manin amaute kimah pasian tuamtuamte, pagan pasiante om hi, cihna hi lo hi. Pasian simloh kuamah dang om lo hi, cih pulaakna kammalin a kizang hi zaw hi (Keimah in Amah ka hi a, Keimah simloh Pasian dang a om kei hi- Thkna. 32: 39), cih thu in vangliatna nei khempeuh tung hi taleh vantung leh leitungah hi taleh Amah in na khempeuh a uk Pasian hi; Amah simlo Pasian dang om lo hi hi.\nTua banah Amah in a vanglian Pasian hi; thahatna khempeuh nei-in a lamdang Pasian hi. Amah in a man lo-in nasem lo hi; golhguk ne lo hi; kuamah deidan nei lo hi.” Hih thute in a lian zaw thu khat hong hilh hi: Yahweh in na Pasian hi; nangmah in Ama mi na hi hi; Amah thu na man ding kisam hi, cihna hi.\nHih munah pasiante leh Pasian kilamdanna kimu thei hi. Yahweh in pasiante Pasian hi; topate Topa hi; piansak na khempeuh Vanglian Ukpa hi; piansak na khempeuh a kemcingpa hi (Kol. 1:16, 17), ahi zongin Amah in pa nei lote, meigongte, khualmite a hehpih hi; amaute kitangsapnate a pia hi. Kawlgit no khat lei-ah kia-in si a thei Pasian in nawlkhin pampaih thuak mite (Matt. 10:29) thuakna thei lo-in a om kei hi. Cihnopna-ah Topa in note in keima teeltuam, note in mi tuam phadiak, note kong it bangin note lakah om cimawhte, tasam mite zong ka it hi, ci-in hilh hi. Keimah in amaute ka it bangin note in zong amaute na it ding uh hi, ci-in thupia hi. Hih in thuciam tawh kipawl amaute masuan a thupi thuciam mah hi, ci hi.\nLate 146:5–10 sim in. Pasian gen thu bang pulaak a, tuhun Khristiante adingin bang khiatna pulaak hiam?\nEgypt gamah Khualmi Hi Ngei Na Hih manun\n“Egypt gamah khualmite hi ngei na hih manun note in khualmite na it ding uh hi” (Thkna. 10:19). Nidang Israelte tungah bang thu kipia hiam? Eite zong bang hong hilh hiam?\nTua-ma kum zalom tampi hunlai-in Topa in Abram tungah: “Na suanlekhakte in amaute gam ahi lo namdangte gamah khualmi-in om ding uh hi; amaute in namdangte nasem ding uh a, kum zali sung sila-in tua gamah a om ding uh hi” (Pian.15:13; 17:8, Sawl. 13:17). Paikhiatna sung amasa lamah hih a lamdang hotkhiatna thu kigelh a (Pai. 15:13); Egypt panin suahtakna in mailam huna hotkhiatna (Pai. 14:13) Jesuh Khrih sung a kingah hotkhiatna a limcingkhol hi. Hih in Topa in amaute in a dinmun uh kiphawk a, namdangte lakah khualmi-in a om hunte a phawk dingun deih hi.\nLamkhat panin namdangte nawlkhinna thuakin a om hunte phawkin, sila, nenniam thuakin a om hunte a phawkna uh in tua bangin om mite hehpih theihna lungsim nei thei ding uh hi, cih deihna hi; khua sung tual sungah zawhthawh simmawhna a thuak mite hehpih ding uh hi. Israel in teltuam minam – Pasian sapna ngahin siampi kumpi nam hi mah taleh (Pai. 19:6), amaute leh khualmite kikaalah kilamdanna tuamtuam om taleh a diakdiakin biakpiakna-ah kibatlohna om taleh, mi khat in a pianpih suahtakna (human right) siksanin, Israel mite in zong thuman leh thutakna a deih mah bangun khualmi, meigong leh tagahte tungah tua bangin thuman leh thutak tawh a gamta ding uh hi.\nMatthew 7:12 sim in. Israelte lakah teengin a thaneem mite tungah amaute gamtatzia ding Matt. 7:12 koi bangin hilh hiam?\nHih bangin Israelte tungah thudam takin taihilhna a hang in tua hunlai mi kimkhat in ganhingte dinmun sangin nenniamna, nawlkhinna thuak uh hi, cih kimu hi. Ahizongin Israelte in tua bangin mite tungah bawl lo ding uh a, amaute in minamte tungah khuavak hi ding uh hi. Hi mah hi amaute in Pasian bia mite ahihna, Pasian a bia-ziate leh Pasian piak biakpiakna thukhunte hangin amaute in namdangte tawh a kibang ding uh hi lo hi. Tua hi-in mi bang lote tungah amaute bawlzia in namdangte lakah Pasian sangin a lian zaw om lo ahihna, amaute upna, amaute nunna in khiatna nei ahihna leh leitung mite mai-ah Pasian mi ahihna uh a kilangsak hi ding uh hi.\nA Manin Thukhen un\nThu-um mi ihih mah bangin eite in Pasian zia le tong a kilangsak dingin sapna ngah mite ihi hi. Paul in “Taneute aw, note in Khrih’ pianzia bang na neih dong uh, naupaii nupi in ta a suah ding a gimpih bangin note ka hong lunggimpih ding hi” (Gal. 4:19). A tawpna-ah eite khempeuh in Pasian lim leh meel suunin a hong kipiangsak ahi hi (Pian. 1:27), a nungciangin mawhna in Pasian lim leh meel a siasak hi. I gensa bangin Moses in Pasian vangliatna leh a thupina a pulaakna-ah Pasian in golhguk la lo hi, ci-in a pulaakna a hang in, Pasian in a zawngkhalte, nawlkhin thuakte hehpih hi, cih a hong hilhnopna ahi hi. Tua hi-in eite in zong tua bang mite hehpih ding kisam hi.\nA nuai-a Lai Siangtho munte sim in. A kibang bang thu pulaak ciat uh hiam?\nA zawngkhalte, mi gentheite leh nawlkhin thuakte in sum leh paai neite, huzaap lianpipi a neite leh mi tawh kizopna hau mite bangin thukhen zumte ah thutanna a ngah kei uh hi. Bangbang gamah na teeng a, bangbang ngei-na sung pan na khangkhia ahi a, koikoi-ah hi taleh thukhen zumte-ah mizawngte, a zawngkhalte leh a kinawlkhinte in a manin thukhenna a ngah kei uh hi.\nTua hangin Topa in tua bang mite hehpih a thutanna tawh nasem dingin hong hilh hi. Mun khempeuh, Israel mite - Pasian mite lakah thuman lohna kimu hi. Leitung mite mai-ah Pasian aitangin a nungta ding mite lakah midangte simmawhna leh thuman lohna kimu hi. Tuhun kampau-in pulaak hi lehang kuamah in thukham tungah om lo hi; thukham in thumanna nasem hi, ci-in Topa in hong hilh hi.\nAhi zongin hih thupiak in thuneihna sangin lian zaw hi. “ Topa note Pasian in a siantho bangin note in zong na siangtho ding uh hi (Siam. 19:2). Hi mah hi, amaute in a man Pasian thei uh hi; amaute in a man Pasian biakzia ding thei uh hi; amaute in mantakin citpiakna nei uh hi. Hihte in thupi mah hi. Ahi zongin a tawpna-ah amaute lakah mizawngte tungah tatsia le-uh tua biakpiaknate in bang khiatna nei ding hiam? Israelte in amaute lakah om mizawngte leh kitangsam mite a nengniamnate uh Topa in langpan tawntung hi. Bangci bangin a siangtho nunzia leh mibawlsiatna in tonkhawm thei ding hiam? in siangtho-in midangte How can you be “holy” and mistreat others at the same time? Tua bangin tonkhawm thei lo hi; a siangtho nuntakna nei dingin upna thu-ah kip takin om ding kisam hi.\nAmos 2:6; 4:1; 5:11; Isaiah 3:14, 15; 10:1, 2 leh Jeremiah 2:34 sim in. Nidang Israelte tungah Topa vauhilhna hong kilangkik hiam? Tu-in tua kammalte in bang hong gen hiam?\nPasian mai-ah A Siangtho Biakna\nThkna. 24:10–15 sim in. Nuaisiahte tawh kizopzia ding bang thu guipi hong hilh hiam?\nTopa in mihing manphatna pulaakkik hi. Hi mah hi, mi khat in na tungah piak ding khat leiba ahih a, na van hong kawm hong piakkik ding om ahihleh, tua mi simmawh lo-in a mihing hihna na zahtak kul hi. Tua bang mi tungah gitloh gamta kei inla, ngongtatkha kei in. Tua hi-in lungduai takin ama hong piak hun ngak in. Thkna. 24:12, 13 mizawng khat in a leibat hong loh zawh mateng a puanza a hong kepsak leh, zan a lup ciangin a zanpuan a zat ding na phal ding hi. Na inn sunga nasem mi khat peuh ahi a, mi zawng khat ahi zongin simmawhkhak ding baih hi. Tua bang mite nengniam kei in; bang hang hiam cihleh tua bangin simmawhna in Pasian mai-ah mawhna lian hi; Topa dahsak hi. Siatna, milim biakna, mawhna tawh kidim mite mai-ah Israelte in Topa adingin teci hi ding leh a siangtho minam hi ding uh hi. Amaute in a zawngkhal mite leh nawlkhinna a thuak mite a hehpih ding uh hi.Tua hi keileh amaute teci panna in muibun zo lo ding hi.\nJames 1:27–2:11 sim in. James in Thuhilhkikna Bu sunga Topa in a mite tungah a gen thute pulaakkik hi lo hiam? Mizawngte tungah tatsiatna leh Thukham Sawm kizopna in bang thupina nei hiam?\nThukham Sawmte in mihaute in mizawngte tungah a gamtatzia ding uh kammalin kigelh lo hi mah taleh, upna ka nei ci-in Thukham Sawm a nuntakpih mi khat in mizawngte tungah ngongtatna, dongtuakte tungah tatsia hileh a thu upna leh thu zuihna in a mawkna suak ding hi. Nang na ki-it bangin na vengte zong na it ding hi cih thupiak in a lian penpen Pasian thukham hong hilh hi; James thupuak ‘tulai thuman ahih mah bangin tudongin tulai thuman hi; Moses in Israel tungah Canaan gam a lutma gamgi-ah a pulaak tulai thuman in hih thu mah hi.\nBang hangin ei Seventh-day Adventist khat in thukham thupi-sak phadiak i hiam? James leh Thuhilhkikna sunga thute pulaak phapha i hiam? James siksanin thukham zuihna in mizawngte leh lawpsamte huhnopna lungsim a hong guan hiam?\nNgaihsutbeh Ding: David leh Solomon hun sungin Israel gam in nopsakna leh hun hoih tawh kidim uh hi napi, mizawngte, cimawhte leh nawlkhin thuakte nengniam veve hi, cih thu lamdang hi. “Note in mizawngte tuancilin, a an neihteng khempeuh uh laksak na hih manun, suangseek inn na lam hangun tua suang inn sungah na tengkha kei ding uh a, leenggui lo hoih na neih hangun a leenggahzu na dawnkha kei ding uh hi. Bang hang hiam cih leh na khialhna tampite uh le na mawhna tampite uh a vekin ka thei khin hi. Thuman mite gimsakin, sumgolh na la uh a, thukhenna zumah mizawngte’ thu a manin na khen kei uh hi.”\n“Topa pen upate le ama mite’ uliante tawh thukhen dingin kipan a, “Leenggui lo a netumte, note na hi uh a, mizawngte’ na a kisutte note’ inn sungah om hi” (Isa. 3:14).\n1. Israelte in Egypt gamah ‘khualmi-in” a omna uh a phawkkik ding uh kisam hi. Tua hileh Israel sunga khualmite leh nawlkhin thuakte hehpih thei ding uh hi. Koi bangin hih thu in lungdamna thu – Jesuh sisan tawh mawhna sung pan suahtakna in kizopna nei hiam? Bang hangin Jesuh in eite ading a nasepnate hangin midangte, a diakdiakin cimawh mite tawh i kizopzia hong huzaap diing hiam?\n2. Pasian biakpiak ni ding mahin Amah bia-in, sihna thu, hell thu, sapi ciaptehna thu cihte theihtelna in thupi hi. Ahi zongin midangte tungah tatsia-in, ngongtatin, a zawngkhalte nenniamna, thuman lo-in nasepna cihte awlmawh lo-in om ding i hiam? Thuman theihna nei ding bekin Pasian in hong lamen ahi hiam? Bang hangin tua bang bekin ngaihsutna in lauhuai hiam?\n3. Thu upna in mihing suahtakna (human rights) thu-ah bang panmun nei hiam?


url: =Misiangtho Hilary | Radio Veritas Asia\nKumzalom 4 hun sungin aminthang mahmah ahi, Misiangtho Hilary in 315 kumin, Piantit gamah suak hi. Amah in milim bia innkuan sungpan khangkhia in kum (30) aphak ciangin milim biakna ii hoihlohna thu te mu in, na khempeuh apiangsak Pasian khat bek a om na thu thei-in um hi. Tua khit ciangin Christian Laisiangtho ah thuman thutak a muh ciangin kikhel in tuisawpna sang hi.\nMite in amah Pioteirs Siadaw dingin teel uh hi. Tua bangin mipite teelna sang nuam lo-in pelh ding a hanciam hangin ama kiniamkhiatna in Siadaw dingin ki lawm hi ci-in mipite upna khangsak semsem hi. 353 kum, Siadaw a suah khit ciangin a zi tawh ki ho dan, om dan hoih takin ki kem uh hi. Hilary in “Topa Jesu in Pasian hi lo hi” cih thu langpangin Topa Jesu ii Pasian ahihna thu hanciam takin dalin gen hi.\nTua bangin “Topa Jesu in Pasian hi lo” cih thu alangpangna hangin Roma kumpipa Constantius in 356 kumin Hilary mawhna dan pia in agam sung uh pan hawlkhia hi. Tua hun sungin amah in To Thum Pasian khat tawh kisai laibu gelh hi. 361 kumin Poitiers ah ciah kik in asih kum ahi, 367 kum dongin Catholic Pawlpi upna dal in kem cing hi. Hilary in nunnem in mi khempeuh tawh hoih takin a kithuah theih hangin Pawlpi a langpang mite ahih leh a tawntungin langpang den hi.\nMisiangtho Anthony Abbot\nMipilte sungpan a lina mipil


url: =Alian pen Kipumpiakna | Storacles of Prophecy | Amazing Facts\n| Alian pen Kipumpiakna\nLaisiangtho manphatna leh a thupitna genzawh hilo hi, banghang hiam cih leh, hih leitungah mawhna hong bangci lut-a bangci bangin kikhiinkhia ding hiam cih hong telsak hi. Pasian in mawhna ii siatna pen thuak zolo hi. Mawhna thaman pen sihna hi. Adam leh Eve hong mawh khitciangin hih sihna pen mihingte khempeuh tungah hong tung hi. Pasian thukham leh a palsatte sihna ding lah kikhel theilo ahih manin mihingte in thuak uh hi. Ahih hangin Pasian in Ama bawlsate tawh hong kikhen zo peuhmah lo hi. Tua manin itna mongneilo tawh hong it Pasian in Ama tapa neihsun nang leh kei ta’ang dinga si dingin hong sawl hi. Ih sihna ding leh ih mawhna teng Ama tungah kisuan ahih manin nang leh kei ih suakta hi.\nPasian hong gelsak tatkhiatna pen “Lungdamna thu (gospel)” kici a, tua pen “thu hoih” ahi hi. Tua thu pen mihing khempeuh adingin athupi penpen thu hoih ahi hi. Ih sihna ding Zeisu in lakhia a, ih hoih lohnate hong nilkhiatsak hi.\nNu leh pa te hong itna pen leitungah alian penpen ahi hi. Pasian in a tapa (Zeisu) nang leh kei ta’ang dinga thuak ding leh si dinga aphalna pen eite’ genzawhloh a hong itna a hong pulaak ahi hi.\nTatkhiatna pen Zeisu in hong piakkhong hi (Roman 6:23). Tua manin eite in tua thumaan um in leh taksangna tungtawnin tua piakkhong ih ngah ding hi.\nKipulaak-a thuumna pen kisikna kammal hi. Kisikna maan taktak in, mawhna hangin dah-a mawhna taisan-in mawh nonlohna ahi hi (Paunak 28:13).\nA lamdang kikhelna pen suakthak kici hi banghang hiam cihleh nuntaakna kilamdang hi. Naungek te banga suak kik ding cihna hilo-in nuntaakna kikhel ding cihna hi. A sia khat beek ciamteh nonlo-a nuntaakna thak akipan a hi hi.\nKhristiante sungah Zeisu mahmah a Khasiangtho tungtawnin hong teeng hi.\nAma deihna bang ka sem nuam dinga, Amah in ka sep takpi zawh nading vangliatna tha hong pia ding hi.\nKa khamuang mahmah hi banghang hiam cihleh Zeisu in Ama vangliatna tawh ka hong zawhpih ding hi ci-in hong kamciam hi. Tatkhiatna pen kei hang hilo-in Ama hang hi zaw hi.\nThu um mi tampite puk uh hi banghang hiam cihleh Zeisu pen gumpa bekin deih-in amau nuntaakna uk ding Topa dingin deih lo uh hi. Mi a tamzaw in amau ut bangbanga gamtat nuamsa zaw uh hi. Zeisu honpa leh gumpa-a ihsan khitciangin Ama deih banga nuntaak ding ahi hi. Ih ut bang bek sepnopna te khawl-in bangsem ding ka hiam ci-a dot ding ahi hi. (Behlapna na en in, “Gupna kitaan kik thei nawnlo?”)\nZeisu kiangah ngenleng hong sang ding hi cih ih thei hi, ahangin Amah zuauphuak theilo hi. Amah in hong kamciam khin hi, nang leh kei in lungsim kikhel ih neih hangin Amah kikhel ngei lo hi.\nPasian in a mite tungah anuai-a amanpha kamciam giat te hong pia hi.


url: =2013-12-08 ~ TBC-Y\nPosted on Friday, December 13, 2013by Siam Kim\n1 Korin 9:24-27\nLeitung pumpi tawh hanciamna in tawmno bek sem thei-a, ahi zongin Pasian’ thu tawh na khempeuh kizozo hi.––1 Timoti 4:8\n Hosea 12-14\nUkraine mi Larisa Latynina in Olympic tuibual kidemna ah kham medal 18 ngaha kum sawtpi sung kuamah in demzo lo hi. 1956, 1960, le 1964 kum Olympic kimawlna sunga a ngah ahi hi. Tua zawh kum 48 khit 2012 kum London Olympic ah Michael Phelps in medal 19 ngahna tawh hong tungnung hi. Tua hun tak ciangin magazine khat sungah, “(Latynina) pen tangthu sungah kimangngilh kha ei” ci-in kigelh hi. Soviet Union gampi kitamzan ahih manin “amah i mangngilh kha hi” ci-in kigelhbeh hi.\nSawltak Paul in hanciamna khat pen kimangngilh kha thei mawk hi, ci hi. Kimawlte in a kisia thei pahtawina a ngah nadingun amau pumpi kikem uh hi (1 Kor. 9:25). Tua pahtawinate bek a kisia thei bek hilo-in, mite’ theihpihna zong hong mang tektek ding hi. Leitung gualzawhna ding kimawlte in a hanciam mah bangun, Khris’ nungzuihna ah a kisia ngei nawnlo ding kham lukhu ngah dingin eite in i hanciam zawk ding kisam hi (1 Tim. 4:8).\nKimawlte’ hanciamna pen pahtawina medal cih peuh le sum le paai tawh kiciangtan hi. Tua sangin vantunga om Pasian in Ama’ tate hanciamna pahtawi zawlai hi (Luka 19:17).\nPasian in i sepnasa khempeuh mangngilh nawnlo dinga, Ama’ itna tawh ciamteh tawntung ding hi.––C.P.Hia\nTopa lungdam ing, Nong piaksa letsong hangin\nNang ading a zangkik thei suak ing.Nang deih bang ka sep theih nading, le “Pha hi” ci-a Na kammal lobuang a dang ka lam-en ngam kei hi, Topa.\nPasian’ gam ading kipiakkhiatna ah pahtawina guaksuak lo hi.\nKizemna Puan maw, Uniform?\nPosted on Thursday, December 12, 2013by Siam Kim\nKIZEMNA PUAN MAW UNIFORM?\nJesuh, puan bangin silh un. Leitung ci le sa’ deihna zuilo-in, lunggulhna nei kei un.––Rom 13:14\n Hosea 9-11\nEunice McGarrahan in Khristian nuntakna tawh kisai-in thugenna khat-ah: “Ngeina puan cih pen tomkha sung na kizepna, le na kineihkhemna a hihi. Uniform leuleu ciangin nang bang sem, bang ci mi cih hong lak hi” ci-in gen hi.\nTua kammalte pen US galkap sungah training lut ding ka kipat ni-in ka phawk kik tak ciang kituak ka sa mahmah hi. Ka silh ngei kizemna puante pen inn lamah ka khak kik uha, tua ni a kipan galkap puan bekbek mah ka silh uh hi. Tua bang uniform (puan) ka silh tak uh ciangin ka lungsim puakzia le ka sep ding a omsa dimdem ahi hi.\n“Khuazing sunga na gamtatnate suahkhia unla” ci-in Paul in Rom khua a om Khristian-te tungah, “khuavak galvante tawh kithawi un” (Rom. 13:12) ci hi. Tua madeuh-in Paul in “Topa Jesuh puan bangin silh unla, si le sa deihna kizo sak kei un” (tg. 14) ci hi. Tua sunga i muh “suahkhia un” le “silh un” cih kammalte in mithak ahi eite kikheelna hong piangsak hi (tg. 13).\nTopa Jesuh’ nung bek zuih ding i khentat ciangin, nisim-in amah tawh a kibang dingin Jesuh in hong puah toto hi. A hilo pi khat ahi bangin kineihkhemna hilo-a, Jesuh Khris sungah i hihna a kilangsak dingte ahizaw i hihi.––David McCasland\nNang tawh kibang ding, Nang bang dingin,\nHonpa Topa, Nangmah bang!\nNa hoihna le kicinna sungah;\nNa hihna hong guansuk in, kei’ sungah. --Chisholm\nNungzuih ding a khawnkhong hi-a... ahi zongin tua in na nuntakna bup hong kal ding hi.-- Dietrich Bonhoeffer\nPosted on Tuesday, December 10, 2013by Siam Kim\nSim zawhloh thupha hong piakna hangin Topa tungah lungdam ko un.__2 Korin 9:15\nTV program khat ah veengta nih, kua’ Christmas zepna in mipi’ lungsim la zaw cih kidemna ka mukha a, muhnop ka sa mahmah hi. A lawm khat in a dang khat ii zepzia va en-a, ama asangin a hoihzaw ding kidem uh hi. Singkung tuamtuam le meitaang tuamtuam tawh zeem keei uh hi. A tawpna lam ciangin kua zaw in midangte tungah letsong va hawmkhia zo cih tawh hong kidem uh hi.\nPasian’ tate pen kua in piazo zaw cih a thukhen dingte i hi kei-a, “a pia nuam, pia dinga kigingte” (1 Tim. 6:18) i hihi. Sawltak Paul in Korin Pawlpi tungah: “ (2 Kor. 9:7).\nChristmas hun ciangin, midangte tawh letsong i kikheek theihzel mah bangin Pasian in eite hong piaknopna thu zong ngaihsun kawm ni -- Amah in a Tapa hong pia hi. Ray Stedman kici pa in, “Jesuh in ama’ hauhna teng nusia-in, a bawlsa leitung ah zawnna limla-in, Ama’ hehpihna tawh hong hausak hi” ci hi.\nLeitung aa i piakzawh khempeuh in zong Pasian hong piaksa tukzo lo ding hi hang. Jesuh tawh a kiteh theilo letsong hong piakna hangin lungdam ni! (tg. 15).–Anne Cetas\nVanglian i Pa, Kumpipa phat ni,\nAma’ itna hangin lathak hong sa sak thei;\nHong bawl a, i langpan hangin hong it veve,\nI suahtak nading a manpha si tawh hong lei -- Clarkson\nKhris hong kipiakna sangin a lianzaw letsong omlo hi.\nSia le Pha\nPosted on Monday, December 09, 2013by Siam Kim\nTopa in singkung khat posak a... lungno in nei-in tua singkung a keu hi.–Jonah 4:6-7\nJonah tangthu i sim ciangin Pasian in eite pen thupha le thusia ading hong zang thei ahihna ka phawk hi. Jonah Lai Siangtho sungah tua bang thu pen nga vei bang kimu thei hi.\nJonah 1:4 sungah Pasian in huihpi nungsak hi. Amah in tuipi tungah huih nungsak a, tui maitang ah tuihual piangsak hi. Teembaw nasemte in Jonah pen huihpi pianna ding thusia bawlpa hi ci-in a theih ciangin, tui sungah lawnsuk hi (1:15). Tua ciangin Pasian in “Jonah a valh dingin ngapi khat sawla, tui a kiat loh nadingin honkhia hi” (1:17).\nSim suksuk lai lehang nisa sungah niliim a pia dingin Pasian in singkung po sak hi. (4:6). Tua khit ciangin tua singkung a susia dingin lungno le huihlum nungsak lailai hi (4:7-9). Tua thute i ngaihsut ciangin Jonah pen a lungkim theilo, a langpang thei nuntakna nei hi, cih kimu hi. Tua bang laitak mah-in Pasian in a lungsim nopmawhna muthei sak hi.\nI tuahkhak thu kibanglo-a, i mailam ah hong pai lai ding thupha le thusiate Pasian bek in thei hi cih i tel ding kisam hi. Tuate tungtawnin i nuntakna i kilam thak ding hong deih hi (James 1:1-5). Amah in ahoih le asia zangin khualzinna lampi ah lam hong lak ding hi.____Dennis Fisher\nVanpi leipi a siam Pa in,\nMihingte’ kisap thei lua veh,\nTua kisapna khempeuh,\nAma’ geelna sa bangin dim veh.- Crane\nTopa’n hong pia a, lakik hi. Topa’ min thang tahen.\nPosted on Sunday, December 08, 2013by Siam Kim\nLau kei un. Mi khempeuh a lungdamsak ding thu hoih khat note-a ding ka hong puak hi.__Luka 2:10\n1983 kumin naupang Christmas choir lasa dingin kisinsin uha, a tawpna peetmah ciangin sak ding hun hong tungta hi. Naupangte khat khit khat mipi mai-ah hong lut-lut uha, tua laitak a nunglam panin awging khat kiza hi. Ka zi tawh a en dingin ka va pai uhleh, ka tapa Matt ahih lam ka thei uh hi. A maitang ah launa le dahna tawh kidim-in lut nuamlo-in kongkhak kil len thapai hi. Mipi mai-ah lutphei nuam lo hi. Tua ciangin a makaipipa in mipi mai-ah hong paisak kei ning, a cih ciangin lungkim pan hi. Tua ciangin Matt pen ko tawh hong tukhawm-in, tua panin a launa hong bei zawdeuh hi.\nChristmas hun pen launa tawh kidim hun ahih sam loh hangin, Jesuh’ hong suah hun laitak pen khimkhua zing bang hi. Luka in “Amaute kiangah Topa’ vantung mi khat hong kilang a, Topa’ minthanna vang in amaute hong taan’ ahih manin a lau mahmah uh hi” (Luka 2:9). Tuucingte in lamdang sa mahmah uha, ngaihsun banlo uh hi. Ahi zongin vantung mi in: “Lau kei un. Mi khempeuh a lungdamsak ding thu hoih khat note-a ding ka hong puak hi” (tg. 10) ci hi.\nLauna tawh kidim leitung-ah, Jesuh pen Kilemna Kumpi (Isa. 9:6) dingin hong pai ahihlam phawkciat ni. Tua kilemna i kisam hi. Amah’n i launa teng thengmang sak thei-a, lungsim daihna hong pia thei hi.—Bill Crowder\nDawn un, kilemna Kumpi,\nA thuman Ni hong taang hi;\nNuntakna le khuavakna,\nHong puaksuk khawm cidamna.-- Wesley\nPasian mi bangin hong pianna in launa beisak hi. --F.B.Meyer


url: =Aki dop huai pasal nawi Cancer natna, pasal Breast Cancer nei tamsemsem :: ZOMI DAILY\nAki dop huai pasal nawi Cancer natna, pasal Breast Cancer nei tamsemsem\nposted on 19 November 2017 at 4:49 pm UTC+9:30 Lomkholna: Health, Myanmar, News, Sawltak\nNawi Cancer “Breast Cancer” thu akigen ciangin numeite bek ii neihtheihding kisakha pahpah theihi. Ataktak in pasal te’nzong Breast Cancer aki ngahtheilua hi a, tulamlam ciangin pasal Breast Cancer angahpen tamsemsem kici zawlai hi. Leitung gamtuamtuam bekthamlo, Myanmar gamsung nangawn ah pasal Breast Cancer neipen khangsemsem kici hi.\nTua ahih manin, Breast Cancer pen numeite bekthamlo, pasal te’nzong aki lauthawng mahmah natna gilo namkhat ahihi.\nHihvai tawh kisai in Taxi hawl U Onn akici kum 40 gual papi khat in 7Day Daily te tungah agenna ah “pasal te’nzong Breast Cancer ki ngahthei cihpen zangei hetlo hi’ng, tu’n kazak cilna hi. Numei te bekin Breast Cancer angah theiding kasak hiven. Tuabang ahih mawkleh nisim in keilehkei kanawi kaki Check zelzel kulmawk lodiam” ci’n genkhia hi.\nYangon General Hospital ah Record aki ciaptehna aki etkik ciangin pasal te Breast Cancer ngahna pen akumkum in khangsemsem cimawk hi. Breast Cancer angah pen 2013 kumin mi 1, 2014 kumin mi 1, 2015 kum ciangin mi 6 cihbang in khangto cihi. Tuapen Yangon General Hospital khatbek ii ciaptehna hi a, pasal tezong Breast Cancer ngahkhakding kidop huai cih hong phawksak hi.\nPasal te’n banghangin Breast Cancer ngahtheihiam cih athu kiciantak in aki muhkhiat nailoh hangin, atamzaw pen zatepna hang, zudawnna hang, Exercise bawlngeilo, thauvallua cihte hangin Breast Cancer ki ngahbaih phadiak hi ci’n Study bawlciatciat in akankhia te’n pulak uhhi.\nYangon General Hospital panin Dr. Khin Cho Win in agenkhiatna ah pasal te banghangin Breast Cancer ngahhiam cihpen angahtheihna atamzaw ahihleh zudawnna leh zatepna hang hipipen hi. Tuaban ah athauvallua tezong Breast Cancer angah omthei uhhi ci’n genkhia hi.\nBreast Cancer apianna ahang taktak kiciantak in aki genkhiat theihloh hangin apiangsa leh apiangsakthei cihbangin namnih in kikhenthei hi. Zudawndawn, zateptep te, athauvallua te, numei nau asuak ngeilo te, numei naudalna azangte, Exercise bawllo te, Breast Cancer khanggui anei te cihte pen Breast Cancer ngahthei uh cihi.\nMore: Broccoli ankamlum te’n Cancer natna dalthei\nDr. Khin Cho Win in agenbehna ah pasal tepen apianpih anawi uh aneucik khat hi a, Breast Cancer aneihkhak zenzenleh anawi golsuah in numei te sangin theihbaihzaw cihi. Theihcil phetin zato ah kilakpah leh zatui ahunlap in kibawlthei pahhi. Ahi zongin pasal Breast Cancer pen numei te sangin abawl hamsazaw cicitciat hi.\nPasal tepen anawi uh Color akilaihkhawng aomleh amanlang in Doctor tetawh kilahpahding thupi a, Breast Cancer angahte ahunlap in zatui kibawl in, zu leh za azatkei nakleh adamkiktheih nading lametna tampi om cihi. Hihlai nasimkhit ciangin nanawi navelpah in. Sawltak #zomidaily\nPrevious: A ettehhuai Sangsia khatin acimawh sangnaupang te huhnading bunghawm kaikhawm\nNext: R.I.P Nationwide Ceasefire Agreement (NCA)


url: =Singkungte in khuahun tawh kisai bang hong gen thei hiam? | Radio Veritas Asia\nSingkungte in khuahun tawh kisai bang hong gen thei hiam?\nThe tree' rings can tell us how old the tree is, and what the weather was like during each year of the tree’s life.\nSingkungte in khuahun tawh kisai bang hong gen hiam cih ih theih nading amsa penin hun kikhenzia leh khuahun kilamdan ziate ih theih tel ding kisam hi.\nKhuahun ih cih ciangin huihpi leh guahpi ahih kei leh ni asat deuh hun tomno khat sung agen nopna hi-in, nai kaalsung ahih kei leh a ni cihte tawh ki ciamteh thei hi. Hun kikhelzia ih cih ciangin khuahun ki lamdanzia amun tawh kizui in hun sauveipi genna kum 30 leh tua tungsiah bang ahuam hun ahi hi.\nUS gam khuahun lam pilna nei ten kum 1891 aa kipanin khuahun paizia leh kilamdanzia te naciamteh uh hi. Leitung khuahun ki lamdanzia pen hunsawtpitak singkungte tungtawnin mu thei uh hi. Scientists te-in singkungte’ ii a gial tawh a beisa khuahun pen kankhiatna in zang uh hi. Singbul tumte en in na ngaihsun kha ngei hiam? A lai-ah a gial om in a nawl lam ah a gialte lian deuhdeuh in ki mu thei hi.\nTua a gialte tungtawnin kumbangzah pha cih leh kumsim aa khuahun paizia ki khen thei hi. A gial meel a daangdeuh na munte in singkungpen khuakhal kipat leh tukhun aa khang hi-in, agial a vomdeuhna munte in khuakhal khit aa singkung a khan na lim hong lak hi. A gial a kangdang leh a vom khat ciangin singkung kumkhat ahih lam hong lak hi. Banghang hiam cih leh singkungte in khuahun ahi guahzuk hun leh khualum hun tawh kizui-in ki khelpha deuh aa, amau te in tua a omna mun ii abeisa khuahun ki khelzia Scientists te theih dingin om hi. Gentehna in khualum hun ah singkung ii a gial pen liandeuh in, guahtui luan hun leh khuadam in khuahun a keu deuh hun ciangin singkung ii a gial pen pan deuh in om hi.\nMun tampi te ah , nisim khuahun ceptehna pen abeisa kum 100 pan 150 bang koih uh hi. Tua ahih manin scientists te-in kum 100 pan 1000 sungbang khuahun ki khel zia a etna ding un singkung, ganhing leh tuikhal (vuk) te en in a kan uh a kul ahi hi.


url: =Gam leh minam itna ~ GS Pau :: ZOMI DAILY\nposted on 14 September 2016 at 3:01 pm UTC+9:30 Lomkholna: Article, GSPau, Politics\nGam leh minam itlo pi-in mite kimakaih zolo hi. Leitung ah Israel-te mah in gam minam it pen uh hi. Israel mite pen khuaikaai tawh kibang uh aa, khat a kisukkhak nak leh a vekpi-un bawh huan pah lianlian uh hi. Israel gam ah mi awn 3 bang teeng uh a, tua lo a dang teng pen gam tuamtuam ah kithehthang in om uh hi. Ahi zongin kizopna nei-in, kithu za den uh hi. A mipihte uh midangte simmawh ding leh bawlsiat ding phallo uh a, khualzin gamvakna pan mite’ mat leh bawlsiat thuak khatpeuh a om hun sialsial in a kumpite mahmah in a sun a zan cilo-in Cabinet meeting nei pah uh a, hotkhiatzia kikum pahtangtang uh hi. Tua ahih manin gam mite in a kumpite uh it uh hi.\nMosese bang zong a minam itna khauhpai lua mahmah a, Israel-te khat leh Egypt mite khat kitawng a muh ciangin a mipihpa gum a, Egypt mipa that ahih manin Faro’ thah khak ding lau-in Midian gamah gal na tai hi. Israel mite in bawng milim a biak uh ciangin Pasian heh a, Israel mi khempeuh thah khit ding sawm hi. Tua ciangin Moses in Pasian’ kiangah, “Ka mite khialhna maisak in la, keima’ min nuntakna laibu sungpan phiat zaw mai in, ci-in a mite a dingin a ma’ nuntakna khaam in Pasian’ tungah na thumsak ngiat hi. Pasian in zong a thumna sangin Israel mite that lo hi. (Pai. 32:32) Leitung tangthu ah Mosese pen makai hoih khat in kiciamteh a, a ma’ makaihzia zong leitung makai sinna sangte ah kisin ngiat hi. Kawlgam bangah zong a beisa Socialist hunlai-in Phaungyi Gam makai Sinna sang ah Moses’ makaihzia kisinsak ngiat hi.\nMay 14, 1948 ni-in David Ben Gurin(1886-1973) makaihna tawh ?Israel-te gam khat in hong din’ uh ciangin Prime Minister dingin David Ben Gurion leh Science lamah Nobel Prize a ngah mipilpa Albert Einstein(1879-1955)te kikhiat niloh uh hi. A tawpna ah David Ben Gurion tung mah tu veve ahih manin tawlkhat sung Prime Minister hong seem hi. Amau pen a gim a tawl ding kituh uh a, panmun kikhiat uh hi. Gam leh minam it takpi uh, cihna ahi hi. Tua ahih manin minamdangte in zahtak uh hi.\nIsrael mite in June 5-10, 1967 sung Arab gamte tawh a kidona uh, “ Ni 6 gal kidona” Sixday war) pan ahi zongin, PLO migilote’ mat a thuak Israel mi 103te July 3, 1976 ni-in Israel Cammando galkapte in a hotkhiatna uh “Entebbee Operation” pan ahi zongin, 1982 May kha sungin Arab gamte tawh a kidona uh pan ahi zongin Leitung buppi” mai-ah a minam it zia uh teci hong lakhia uh hi. England Prime Minister Winton Churchil (1874-1965) in “Gam’ a dingin ka sisan, ka khua ul, ka khitui, leh ka thatang cih simloh piak ding dang nei keng,” ci hi. Ngah nading lam genlo a, piakhat na lam dingbek gen hi. Hih pen gam leh minam itna man taktak ahi hi.\nJohn F. Kennedy (1917-1963) in President dingin kiciamna a neih 20.1.1961 ni-in, “I gam in kei a dingin bang hong sepsak ding hiam cih ngaihsun kei un la, i gam a dingin ke’n bang seem thei ding ka hiam cih ngaihsun zaw un, ci-in gen hi. Hih zong gam leh minam itna maan taktak hi.\nIndia Makapipa Mahatma Gandhi(1869-1948) pen minam it mahmah khat hi. Mikangpau pen Mikangte zah mah in siam napi, Mikangpau a pau ciangin Hindi awsuahin pau se zen hi. A paina peuhah a mau’ minam puantualpi mah silh den a, pheituamtual leh coat cihte silh ngei ngiat lo hi. Tua pen Mikangte in simmawhna-in nei tuanlo uh a, zahtakna-in na nei zaw sop uh hi.\nEi’ gei nai-ah sanggam Mizote pen gam leh minam itna lamah etteh taak mahmah uh hi. Pu Laldenga bang pawlkhat in a gensiat uh hangin minam a it takpi khat ahi hi. Mizogam State khat in din’ theih nadingin kum 20 sung tangbang India kumpi tungah na phu niloh den ahih manin India kumpi in June 30, 1986 ni-in Mizogam pen State khat in ciapteh sak uh hi. State khat in a din’ khit ciangin Pu Laldenga leh Pu Lalthanhawla-te Chief Minister ding kikhiat niloh uh, ci-in kigen hi. Hih pen minam itna taktak ahi hi.\nMinam itna i cih in minam puan silhna ciang bek hilo a,”Minam khantoh nadingin sup leh bai, gim leh tawl thuak ngamna, leh minam min i daisak khakloh nadingin ei leh ei kikepna,” cihte ahi hi. Vaphual lim pahtakna ciangbek hilo-in, Vaphual lungsim bang neihna ahi hi. I minam min paulapin panmun deihna leh ei’ angsung ding vaihawmna pen minam itna hilo hi.\nPrevious: Paunak zunna: ” Mite’n kamei hong siksak henla, ke’n amau tuleng” ~ Tual Khan Suan\nNext: Zogam ah Municipal (စည္ပင္) Committee kitelna October khasung kinei ding ~ Zingsol


url: =Spain gamsung ah vuuk limkiatlua in vanleng 70 val ki Cancel :: ZOMI DAILY\nSpain gamsung ah vuuk limkiatlua in vanleng 70 val ki Cancel\nposted on 7 February 2018 at 12:27 am Lomkholna: News, Sawltak, World\nSpain gamsung ah vuuk nakkiatlua mahmah ahih manin vanleng te lengtheilo a, sanginn tezong ki khakcip hi. Monday ni in Madrid City atuding vanleng akigawm in 70 Flight bang ki Cancel hi ci’n AFP te’n genkhia uhhi. Spain gamsung muntampi ah Snow bekbek tawh kidim ahih manin, sanginn tezong ki khakcip sakphot hi.\nSpain gam ii Capital khuapi ahi Madrid City aom Airport pen khakciploh phamawh dinmun himawk ahih manin, Runway akigawm in 4 aom lakah 2 ki khakcipsak hi.\nHih Runway 2 aki khakcipnahang bekbek inzong Flight 70 bang Cancel kulpah hi ci’n Airport management Company panin thunei Spokeswoman khatin genkhia hi. Tuani nitumkuan ciangin Runway te ki hongkik theipan hi.\nCastilla-La Mancha ii Central Region sungteng ahzong sanginn te ki kahtheilo, School Bus te taitheilo ahih manin, sangnaupang akigawm in 38,000 bang sangkah kipelhpah uh a, innsung ah omcip uhhi ci’n Regional Government te’n genkhia hi.\nSpain’s Northwest leh Northeast Region sungteng ahzong Snow tamluatna hangin sangnaupang tultampi sangkah kipelh uhhi.\nVideo: Heavy Snow Blankets Spainish City\nKhuahun “Weather” pen sialua mahmah ahih manin, meileng zong taisak ngamlo uh a, gambup phial ah meileng Railway Lines tezong ki khakcip hi.\nHihpen tunai Spain gamsungah vuukkiatna ahuaisia penpen ahihi.\nMore: Spain leh Portugal ah gamsung meikatna hangin mi 45 in sihlawhkhin\nNungkhasung inzong Madrid City geinai ah Snow limkiatlua mahmah ahih manin, mi tultampi mawtaw sungah awkcip uhhi. Tuate ahonkhiading in kumpi thunei te’n galkapte sawlkhia uh a, galkap bekbek 250 bangin ahonkhiading in kuankhia in buaipih mahmah uhhi. Nungdiak mahinzong Spain leh Portugal gamsungteng ah meikatna hangin mi 45 bangin sihlawh uhhi. Gamsung meikangzel, khuahun votlua in vuuk kiagawpzel…. Sawltak #zomidaily\nPrevious: The wells of Yeshua ~ Dim Lun Zam\nNext: Singapore Airshow ah vanlengkhat kiasuk in meikuang, ahawlpa liam


url: =Kawlgam Politic huihnun zia ~ Kap Lian :: ZOMI DAILY\nposted on 24 September 2020 at 9:35 pm Lomkholna: Kaplian, Myanmar, News, Politics\nUSDP hun – 2010 kitel lai-in a dem omlo ahih manin USDP bekbek in gam uk uh hi. Nasep muh ding om lo, MP teng in a mau taptung leh inntual ciang khawng sem uh cileng kikhial lua lo ding hi.\nNLD hun – 2015 ciang Mualtung mi khempeuh (Rakhine gam kihel lo) mi khempeuh in NLD buakhuanin Kumpi phut, hih pen galkap kumpi phuk khiat nading a kizang ahi hi. Tua hun sung in NLD in Mualtung mite phawk kha lo I ci diam Mualtung mite vai-ah tampi thanemna hong om hi. Tua bek thamlo “ko belpawl kisam kei ung” cingam ta uh hi. Tua hunin Zogam ah zong NLD tawh 1990 khut kilen a mapang den ZCD kitelcing a, USDP hun tawh teh theihloh khantohna hong piang hi.\nKua hun hi ding: USDP or Belpawl kumpi\nKawlmite lakah mi khempeuh in NLD pakta khin tuanlo (hawmthawhna tampi om) ahih manin a dem ding Party lian UBP, PPP, 88 makaite People’s Party cihte hong ding khia leuleu uh hi.\nHih Party lian teng in zong Seat a kilawm khop ciang hong luah zo veve ding uh a NLD te a dingin Challenger lianpi hong suak ta uh hi. NLD in Red flag a ngah uh cileng kikhial lo ding hi. Kidemna a man ciang Amau teng hong ki belpawl theih uh leh kumpi hong phut zo hamham uh diam cihnop huai dektak hi.\nMualtung mi khempeuh in zong a mau Minam Party ciat tawh hong kipei ziahziah leuleu ta uh hi. (A leh lamah mi tawh ki lehbulhin Tedim leh Tonzang in bel huihpi nung delh NLD nakpi tak tha piak sawm bilbel, khial mahmah ding himai. Penglam bang peuhmah Politic lamah kum 5 ta zekai: 2015 ciang USDP a cing kik ding sa kuang va lui in cing lo, 2020 kum leuleu ciang NLD ah kuanglui zel, mu thei mahmah lo himai hehpih huai sa ing. Makhelh a ngak kholh ding pen nung delh niloh hi hang. Zomite’n Kawlgam Politic huihnun zia thei vetlo I hih manin lem lo hi. Kawlgam Modern Politic I lunglut taktak leh 1988-Today thu luan zia, huihnun zia hoihtak I theih nading khuadak kul hiveh aw).\nUSDP te’n zong 2010-2015 kikal sung a sep ding uh thei vetlo (nidang lai dan ding mah sa uh a, bang mah sem lo uh, tu’n NLD in hong sep ciang mipite kisap sem uh ahih manin mipite lungdam hi cih a theih uh teh pilna tampi hong ngah uh (a sep dan, a sep ding uh thei ta uh hih tuak) a mit uh hong keuhta (A budget zatkiat uh zong kikhai mahmah sam hi) uh a nakpi takin panlak sawm uh hi. Amau galkapte a Reserve seat 25% nei khin lai uh hi.\nNLD (ZCD zong) kumpi thanemna tampi om ta leh galmai nawk uh hi a hawmthawh huai pah samlo uh hi. A hici ding mah hiphot mai hi ka ci hi. Opposition party tawh kum tampi a ding uh hi a, Kumpi hong ngah ciangun Experience nei nailo uh ahih manin thanemna tampi a om hi. Term khat cingkik le uh bel hoihzaw dingin kei mimal in ka lamen veve lai hi. Term khat hong sep bek uh zong kinak zo tuam pah hiven.\nA lang khatah Democracy dan tawh kalsuan ding kipan khangmoi mahmah lai a thanem sak thei ding Democracy a deihlo Kawlte sung pan misok hon khat Mabatah tawh kipei niloh lai uh hi.\nMualtung mi Ethnic minorities te vai-ah bel lungkim huai taktak zo lo mah uh ahi hi. Minsiat kipat nading I ci diam, Democracy huih I ci diam Mivomte hong kipan pah uh a (tun leitung khempeuh lawh hi), tua zom ah CM vai-in AA hong piang khia a tudong kibuai hi. Mualtung mite buaina-ah kam khat zong paulo (kam kek vetlo) uh hi. A Handle dan uh lungkim huai zo lo ahih manin Mualtung mi khempeuh lunghiang gai ta uh hi. Tua bek thamlo, galkap kumpi tawh kigulluk uh hi ding hi ci-in a muangmawh uh hita hi. Thukhun puah phatna vai leh gambup kilemna vaite ah Peace precess mazang thei mahmah lo uh hita mai hi.\nTua bek zong hilo ICC ciang dongah Pi ASSK in va gum lai mawk tazen hi (a ma gamtatna hi lo, a ma thupiak hi lo cih pen leitung in thei lua ta leh Galkapte va gum veve hi, Responsible tavuan kyi mahmah sa bilbel ing. Makai picing I ci zaw diam khat hi na ven, “hikei, omkei, NO” va cihpih mawk in kuama’n dik sa lo uh hi). Hih pen Mualtung mite muan zawh nawn vet lohna leh leitung in a muh khialhna uh hong hita hi.\nHong pai ding hun Zogam\nTutung kitel ma bel a kidem hiphot ve hang maw, kitel khit ciang bel Zomite kipum khat ding kisam pen ding hi. Kitel vai-ah muh dan, dan dan, pom zia kibang lo (Different political view and belief) hangin a deih huai lo, thu namtui lo tampi hong piang khia a dah huai mahmah hi. A hizong kitel khit ciang hong kah khempeuh Minam vai tawh I pankhop ding kinak sap mahmah ding hi. Kidemna ki elna hun kitel tawh beisak ni.\nKitel vai-ah Kalaymyo pan makaite in Mimal tangdin Pu Vum Nang leh Pu Kam Lam Khup vote ciat ni ci uh a, lungkim huai (picing uh) ka sa mahmah hi. Thu namtui ahih manin lawhcing ding hi hang ka cingam lel hi. Pu Vum Nang zong thupi kasa a, ka deihsak mahmah hi.\nAma’n zong Zomite leh Zogam hong it hong vei mahmah in sum le pai, thatang leh hun tampi bei khin hi. Pu Kap Khan Khual zong ka muan mahmah khat hi a, lungsim picing thukhual kasa a pahtawi tham cing kasa hi. Tedim sung a telcing teng zong Zomi mah tawh hong pangkhawm le uh ka ut peuhmah hi.\nTonzang lamte Politic ah khangno sinsen pilna nei vive (Pu Pau Lun, Pi Cing Ngaih Mang, Pu Suan Mang, Pu Bob Tuang) ahih manun ka lungdam hi. A kipan nai vetlo muanhuai mahmah Pu Pu Thang zong omlai hi. Hih teng Party tuamtuam ahih hang hong kah peuhpeuh pangkhawm thei lel ding uh ka lamen hi. Amau teng hangin Tonzang lamah mai lam kum 10 val lung muan huai khinta hi.\nKei mimal ngaihsut in bel Pu Suan Mang leh Pu Bob Tuangte ZCD pan hilo veve pen 88 makai Ko Ko Gyi-te Party lam hileh ka deihsak mahmah hi. Hihte bek in Mualtung mite sunmang hong tangtun pih zo ding uh hi. I minam sung a Party lian ut, Zomi Party lo peuhmah in hih Party belzaw leng mailam hunah I mavang zaw ding cih kei mimal muhdan ahi hi. Amau Concern bulpi ahih leh gambup kilemna, Mualtung mite rights cihte hi a, mualtung mite vai hi pen, Ethnic minorities teng tawh Alliance ding cih ngimna zong hi phadeuh hi. I lamzan nadingin Politic huihnun dan khua hun luanzia en a I kalsuan theih ding uh kisam mahmah ding hi.\nTua banah tukum pen Puteek kidemna (Puteek political game) tawh kibang kasa hi, khang ham tamlua hi, khangno kisam hi hang. Mai lamah khangnote, khangthak pilna nei minam vei gam le lei itte mun hong pia ta un. US ah zong kumpi pa tekta hi ka cih leh a tekzaw a ihmumu khat in dem ta lailai.\nGambupah NLD, UBP, PPP, PP, USDP kidem ngeingai lakah lamet hetloh USDP te’n baihlam takin hong cing ziau thei ding tawh kibang hi. Kumpi phutzo (Ruling) party ut man a NLD zuante kikhial khathei tak maw, Tonzang leh Tedim teng tha tawh NLD in gambupah Kumpi phutzo tuam ding uh I lamet veve leh thu khat ci ni, kumpi phutzo Party tawh lungkim vette USDP lam lehlut bilbel huai kasa zaw mai hi.\nZCD bel National Politic tawh kalsuan (National Political Movement) a hih manin tukum zong kikhial tuanlo ding cihna ahi hi, a hang pen State dang khempeuh in zong a mau minam Party ciat cingsak ding uh hi. Zomite ZCD tawh kalsuan ding lung lauhuai lo lua mahmah hi. Kum 30 vilvel thau tawilo a galkap kumpi langpang a gil vilvel Politic tawh a kalsuan I hih lam a theite adingin ZCD ithuai mahmah hi.\nZomi simsing bang gil in khuam bang kho ta hen. Theih dan, tel dan kigen I hih manin a kibang lo a om leh ngaihdam bawmah maw. Kap Lian\nPrevious: USA, Tulsa pan Tg. Cin Lam Kim Hatlang (Saipimual) in hongnusia\nNext: USA, Nashville pan Rev. Eddie Ngin Hang (Mualzang, Thawmte) in hongnusia


url: =Tang Ka Lungtup Federalism (Part 1) :: ZOMI DAILY\nposted on 12 January 2018 at 11:36 pm Lomkholna: Cinliankhai, News, Politics\nIh Gam Min Ding\n‘Ethnic Union of Federation’ kici leh hoihsa pen ingh. Banghang hiam cih leh ih gam ah Ngeina, Pau, Tatdan Hekzia kibanglo Minam tuamtuam kiteeng khawm ahihman hi. Ih Gam kilemlohna bulpi pen, Buma te Ukpi lungsim hangh hi, ci-in kitom lak thei hi. Tua Ukpi lungsim hang in tutan vei kilemlohna aom den hi. Kawlten amau leh mau Taizenta in kiciamteh lo in, ei adangte Taizenta hong cise uh hi. Amau Minamlo peuhmah Mihing dan in mulo a, simmawh in bawlsia uh hi. Hih ih gam sung a om Minam khempeuh in amau zingvai tek hawm nuam in, a thaneihzah uh san ta uh hi.\nUnion Kilam Dan Ding\nKibel Pawl Gam ih hihman in Constitution ah State 7 leh Division 7 bek kipsak lo in, Minam dangte State piak theih nang in hong den ding. Dr. Lian Hmung Sakhong in Federal Policy agelhna ah ih gam pen State 8 suah ding in, Kawlte State khat sung ah khum ding ci hi. A hih theihlohna khat ah, Eg. Shan State sung bekbek ah State deih in Thau tawi om hi. Enpak leng Beem (Wah) te (amau bang State bek hilo, Gam khat adeih uh hi.), Taang te, Thau thawi in amau rights claim uh hi. Naga te mahmah zong, State deih mahmah uh hi. Ei Zomi ten zong State deih lo ding maw?\nSovereign Power (SP) Zatdan Ding\nSP pen Mipi tungpan hong luangkhia thuneihna hi leh hoih pen hi. Democracy Standard tawh kitel a thuapthuap aom Kumpi Pawl ten pen State leh Union Constitution tawh kituak in SP zangh leh hoih ding hi.\nPrevious: Mang’neipa (Dreamer): Pu Hau Do Suan (U.N. Ambassador)\nNext: Rev Dr Thang Cin Lian’ vai


url: =Homeless pan Heroes – Jordyn Sloan ~ Pau Do Lian :: ZOMI DAILY\nHomeless pan Heroes – Jordyn Sloan ~ Pau Do Lian\nposted on 12 February 2019 at 12:13 pm Lomkholna: News, Paudolian\nJordyn Sloan (numei no) kicikhat Zomi-USA tekhuapi khat ahi’ Indianapolis ah hongpiang khia hi. Aneu laipekin apa mawtaw accident tawh si-a’ anu ahihleh drug/zatui zangin at ate enzo khualzolo zahdongin vakthap hi.\nSloan in Indystar tawh a interview na panin agen na ah kapalah sikhin in kanula drugtawh ahun bei-in vakthap ahihman in kabelhding omlo in sangkah napan ka ciah nading omlo hi., Ahizongin ka siama nihte (Jacqui Sheehan & Jessica Hunter) in inn neilo kahih lam hongtheih uhciangin amau inn ah hongciahpih zel uhhi” ci hi.\n“Tuabanga innciah nading kaneih lohsungin kalawmte kiangah huhna ngenin a inn vuah honggiaksak in ci in kagiak zela, kisuang kahih man in hazong nawtngamlo’ maizong phiat ngamlo in Sangka tunciang bathroom ah pai-in hanawt maiphiatin tawlkhatsung ka om hi. Ahizongin ka siama nihte in ka nu in hongnusiat akipan nu’ dinmun ah hong dinguh a kei hongkem uh hi.”\nSloan kum 15 aphak ma in, innbei (homeless) in nihvei omngei hi. Amasa pen innbei a a-ompen a tanlang (kindergarten) lai hi-a, inn sap ahunzui in piazo lo uh ahihman un inn neite’n hawlkhia uh a, mawtaw sungah tawlkhat sung giat uhhi. Asawtlo (2008) in innneu khat ngah kik uh a, Feb 2008 ciangin apa mawtaw mi atawh kitaih kha in si in’ anuzawng liam a’ anu lungkham lua ahihman in drug tawh kiheh nemhi. Anu zatui tawh hunbeisak in innlam zuan nawnlo a, Sloan pen Perry Meridian High School junior (kum15) hita a, a upa tawh anih un’ homeless/innbei lobei in om uhhi.\nFebruary 08, 2019 in Perry Meridian High School (Indianapolis) pan in asangpen pahtawi na scholarship $16,000 ngah hi, “Ka college kahna ding kavan zangpah hi” kahaksat tuahna te kagualzawh nahangin lungdam ing” ci hi. Amah tawh akibanga minphatna, scholarship angah dangkhat, Danielle Jackson at Pike High School, zong anuleh apa, anih un drug addiction mah hi a, aneulai (toddler) akipan anutawh ki khenin akemding omlo ama hanciam natawh High School tungzobek thamlo in top2 ngah a, National Honor Society ngah hi. “Someone always told me, ‘Don’t cry to quit. You’re already hurt, you might as well get a reward from it,” “Mikhatin honggen den in, khawlken’ nathuakkhin zota hi’ thaman nangah ding hiteh’ hongci” ci hi.\nIh lungtangsungpan in pilna zawn ihsawm a’ ihkhensatnak leh lampi khat teitei na om ahihlam hongphawksak hi. Nulehpa tawh omkhawm napi in haksa asate adingin hih numei no’ innbei lobeisa in mipang belsa a pilnazong te etteh huai ahihlam hong phawksak hi. Pau D.Lian\nPrevious: Naki ngaihsutna sangin azah nihin na pilzaw hi\nNext: Zo Minam Ni silh leh teendan ~ Khup Khan Thang


url: =Malaysia ah IS migilo tetawh akizom mi 3 kimatbeh leuleu, khatpa Kawlgam paisawm :: ZOMI DAILY\nposted on 14 September 2017 at 12:35 pm Lomkholna: Malaysia, News, Sawltak, World\nMalaysia gamsung ah abeisa kalsung in IS migilo mi 3 kimankhia cih theStar pan kiza hi. Tua akiman IS migilo tepen Malaysian gammi vive hi uh a, Abu Sayyaf and Al-Qaeda kici migilo tetawhzong akizom uh cihi.\nBukit Aman Special Branch Counter Terrorism Division te makaihna tawh abeisa September 08 panin September 10 kikal sungteng Malaysia gamsung State 3 sungah akimankhia ahihi. Aki matkhiatna State 3 tepen Perak, Selangor, Melaka cihteng ahihi.\nInspector-General of Police Tan Sri Mohamad Fuzi Harun in agenkhiatna ah amasa pen amatkhiat uhpen September 08 ni hi a, Perak State sung aom Bagan Serai khuasung pan amatkhiat uh cihi. Tua amatkhiatpa uhpen kum 21 aphakhin pasal khat ahihi.\nTukum kipatcil hunpawl akipan IS migilo tetawh kizom hiding ci uhhi. ISIS te bekthamlo, Al-Qaeda leh Abu Sayyaf Group (ASG) kici migilo kipawlna tetawhzong kizopna nei cihi.\nTuaban ah Bomb bawl asiam mahmah in akigen Dr Mahmud Ahmad leh Saudi Arabian bomb expert khatpa tungpan inzong Improvised Explosive Devices (IED) kici apuakkhamthei vanbawldan sinna nei cihi.\nHihpa in abeisa in thumvei bang Bomb bawlding in kipan ngeikhin cihi. Tuaban ah Syria gamsung aom Malaysian IS galkap khatpa tungpan in sawlna ngah a, Pistol, M-16, AK-47 Rifle cihte banah Hand Grenade te leisak cihi. Tuate tawh Malaysia gamsung aom Muslim ahilo, adang biakna te ii biakpiakna ah asukhamding in akithawi cimawk hi. Aki matkhiatna a innsung ahzong Bomb bawlnading in akizang Chemical honkhat kimukhia cihi.\nAdang akiman khatpa pen September 10 ni in akiman ahihi. Hihpa pen Cendol Seller khat hilel a, kukm 38 aphakhin khat ahihi. Hihpa nasep ahihleh IS Flag dialkhai te hawmkhia in, IS migilo te nasepna teng apulak, midangte alawpsak khat ahihi.\nHihpa pen Philippines leh Myanmar, Rakhine State sung aom IS te kiangah paiding asawmsawmkhat cimawk hi.\nAthumna akimanpa pen September 10 ni in Petaling Jaya sungpan akiman ahihi. Hihpa pen tukumbei kuanpawl ah Syria gamsung aom IS tekiang apaisawm ci a, amahpen Malaysia gamsung ah Bus Driver asem hi in, kum 41 aphakhinkhat cihi.\nRelated: Myanmar, Rakhine State sungah gamdangmi 28 gunkuang tawh kiman\nHih mi 3 tepen “Security Offences Act (Special Measures) 2012 (Sosma)” thukhun tawh kizui in kiman uh a, thu kibawlding cih kiza hi. Myanmar, Rakhine State sung ahzong IS tetawh akizom migilo pawlkhat aom khinkhian hihtuak mawk hi. Sawltak #zomidaily\nPrevious: Kha 18 sung ISIS te matcip Fr. Tom suakta ta\nNext: Pastor te gamdang zinna vai ~ Lian Tuang\nDecember 25, 2016 Chrismas ni thulamdang piang te


url: =Singapore ah hongnusia Lhai Nei Kim ading huhna sum kidonsak :: ZOMI DAILY\nposted on 28 February 2018 at 2:00 pm Lomkholna: Myanmar, News, Sawltak, Singapore\nSingapore gamsung ah zanni in inntungpan kia (tuak) in hongnusia Nu Lhai Nei Kim adingin huhna, panpihna sum kidonsak hi. Panpihna sum akidonvai atangkokhia pen Kitty Aye Mar Mar kici numeikhat ahihi. Ama gelhkhiatna tungtawn in:\nLhai Nei Kim pen Singapore gamsung ah innteeng nasemin aomkhat hi a, lungsim natna thuakzolo ahih manin inntung panin tuakkhia in asi ahihi. Aman hong nutsiatkhit hangin ama lunggulh atangtuntheih nadingin hanciam pihding kongzawn hi.\nLhai Nei Kim pen kum 33 aphakhin khat hi a, pasal neikhin in, tazong nih neikhin hi. Ata a upapen numei hi a, Middle School akah laitak ahihi. Aneuzaw pen pasal hi a, Primary School akah laitak ahihi.\nLhai Nei Kim pen pilna laitan aneihloh hangin, atate pilna asinding deihsak in, pilna gou pianuam ahih manin Singapore gamsung ah nasemding in abeisa kha 6 hunlai in hongtung ahihi.\nApasal pen bangmah nasep kician neimello khat hihtuak hi.\nLhai Nei Kim pen atate itlua in, asangkah nading mahmah alung himawh in sumzongding in Singapore ah hongkuankhia ahihi. Pawlkhat te genbangin Agen Puaisa agina, innteek agina tawh kituakleh hihbangin inntungpan tuakkhia hetloding hi.\nAtate a itluat manin, pilna gougam apiaknopluat manin sumzongding in hong kuankhia hi a, alungkhamna puazolo ahih manin, anunung ah hihbangin inntungpan atuak hikhading hi. Athupen hoihtak aki kanciansan laitak ahihi.\nLungkhamlua in anuntakna abeilawh Lhai Nei Kim pen aman hong nutsiatkhit hangin alunggulh atate sangkahnading panpih theihzahzah tawh panpihding itna tawh kong thuumsak hi.\nIh Myanmar gammipih akua mapeuh in panpihna sum apianuam aomleh Myanmar Club Office, Peninsular Plaza #05-42 ah February 28 ni akipan kipiathei hi.\nOnline panin apianuam, ATM panin Transfer abawlnuam tezong ki ngah hi. Huhna napiakzah leh namin pen SMS tawh hih Phone 97577641 ah hongzasak un. Online leh ATM panin Transfer abawlnuamte adingin DBS 017 9 103 082 Saving\nPrevious: Kum 77 aphakhin piteekkhat atanu muhna ah amahleh amah ki dawtlum\nNext: Vanleng tuangding Passenger khat zatepsa in lut ahih manin kikaikhia


url: =Thupha Natna - Zomi Adventist Innkuan\n(Hih thu, Vanneihtluanga, Lengzem Editor in a gelh hi a, hih bang natna hanga buai mi tampi Zomite lakah om ahih manin, natna ahih lam i theihcian nadingin a kitei hi – T. Sawm Lian)\n“A damsak nading om lo hi. Itna tawh kep hi mai hi. Amah sangin a innkuanpihte na poimawh zaw uh hi” ci-in doctor in ka nupa uh thu hong genpih hi.\nKa nu nuntak kilamdanna pen komau hong bawlsiat nop man hi loin, cidamlohna nam khat ahi cih hong hilh khit uh ciangin dam lo kepin ka kem siam ta uh hi. (1) Nang leh kei in zong hih bang natna vei thei hang a, tua bang nei cih i kitheih phet-in innkuanpihte kiangah i dinmun kician taka hilh ding, tua in innkuanpihte adingin kiginkholhna hun omsak ding hi. (2) Innkuanpihte in tuabang natna a vei uh ciangin innkuanpihte a bawlsiat nop man kisa thei a, innkuan kiminsia thei hi. (3)Veng le pam lakah hih bang natna vei a om ciang kimukhial thei hi. Tua ahih manin hih thute i theih kisam hi.\nA tawpna-ah hih natna pen komau adingin thupha ahih lam ka thei hi. Hih thupha in na innsung hong lut khat zenzen leh “Kamsia zen si” ci kei in. I ki-it taktak hiam cih theih nadingin Pasian in hong piak hi, ciin ngaihsun inla, na itna pen bangci banga lian ahi hiam, cih dawkkhiat nadingin kipumpiak in. A husan tawpna dong it takin kem inla, nangmah mahmah in a zun le ek, a cil siaksak in. Tua pen thupha simzawhlohin hong suulzuih ding hi. Ka upmawh thu ka gen kei hi. Thei ing.///\nTags: T Sawm Lian\nPrev post Pasian Lungtuak Nasep\nNext post Zeisu in “Zi” Nei Takpi Maw Leh?


url: =Ui That-te Thuvawt Tu ~ Thu Tatuam (Siyin News)\nUi That-te Thuvawt Tu\nSaturday, January 06, 2018 Kawl Ngam Thu 2 comments\nMagway Division , Magway khua ah ui ngo te tungah alungkim ngawl NGO khat in ui ngo-te thuvawt tu ci hi.\n‘White Heart’ Animal Rescue and Shelter kici aa, hi NGO in ui vakthaap te ahunkhia in kison uh hi.\nUi ngo-te in uisa sia sakhisa ci'n theam aa, ui vakthap te sia kawlthal (Jin-ka-lih) taw kaap in man uh hi.\nTua ahikom hi bang aa ui that te taw kisai "White Heart" te tungah thu apuakte zong Kawlsum teng khat tel in pia tu ci hi.\nNingkum sung ui vakthap 100 bangh kithat aa, tua sung pan 2 sia hunkhia in kison uh hi.\nUnknown January 6, 2018 at 11:38 PM


url: =Nangbang omlo hi ~ Pau Tun Thang :: ZOMI DAILY\nNangbang omlo hi ~ Pau Tun Thang\nposted on 4 August 2016 at 12:31 am Lomkholna: Article, Pautunthang\nMihingte’ ngaihsutna pen namnihin kikhen thei hi.Ngaihsutna khat pen, a sia lam vive a ngaihsutna hi a, hibang mite in a hoih a pha nate midangte’ ading bek in ngaihsun mawk uh hi. Amau leh amau a sia teng kipia tawn tung uh hi. Thumhat mah mah zen uh hi.Ngaihsutna dang leu leu pen na khat peuh peuh a hoih lama ngaihsut siamna ahi hi.Hibang mite ahih bang bang bang utawh lungdam siam uh hi. Hibang lungsim pua thei leeng hoih hi.\nKhat vei vei ngaihsun leeng leitung pen Fair lo mah mah i sak hun awm hi. A meel hoih mah mah a awm kawmkalah pawlkhat meel sia mah mah se se.A zong(genthei) a hau awm se cih khawng. Mi dik te sangin migilote houh lawhcing nuam zawsop lai hi. Hibang dan khawnga i lungsim a pai khak vanglak ciang i thadah hun tam hi.Hibangdan a ngaihsun kha te mai tai thei lo in lungkham in kha kuun den uh hi.Tua ahih manin hi bang ngaihsutna (lungsim niamna) pen nei kei thei leeng hoih hi.\nNgaihsun pha in melsia na kisak lai takin nang sanga meelsia zaw na tam mah mah zel hi. Zong(genthei) na kisak lai takin nang sanga genthei zaw na awm ve ve hi.A tak takin ci leeng a hausa te zong a zawngte awm kei le uh hau thei tuanlo ding uh hi. A hoihte zong a sia te hanga ki hoih muh thei hi lel hi. Tua ahih manin khat le khat kimamawh ciat hi hang.Khat le khat kipanpih tuah ciat thei leeng thupi hi.\nNa manphat lam zong ngaihsun zel dih ve.Pasian in nang pen a hoih mah mah a hong bawl na hi hi. Tua ahih manin lungsim niam nei tuan kei in.Lawp takin pasian’ nasem zaw in.Leitunga mihing tamzia khong na ngaihsun ngei hiam. Mihing Billion 6 val tham awm hi.Ahizongin hite lakah nagin midangte sangin na special zawk na awm hi, na unique mah mah hi.Bang hang hiam cih leh nang bang leh nang meel bang a pua kuamah awm lo hi.Nang bang awmlo hi! N.Pau Tun Thang (Mumbai, India)\nPrevious: Dubai Airport ah vanleng khat tuahsia, amailam meikang\nNext: Zolia Piang Ngaih Don (Dimpi – Gualnam)


url: =Malaysia ah numeino kum 3 aphapan khat abuansawmpa kiman :: ZOMI DAILY\nposted on 3 June 2017 at 9:32 am Lomkholna: Malaysia, News, Sawltak, World\nMalaysia, Sarawak State sungah pasal khatin kum 3 bekbek aphapan numeino khat buansawm ahih manin kiman cih theStar pan kiza hi. Nung Tuesday ni in Sibu, Julau District sungah thupiang hi a, Julau Police te’n tua mibuansawm “Rapist” pen mantheipah uh cihi.\nJulau OCPD Deputy Supt Bidol Noyeng in agenkhiatna ah nung Tuesday zanlam in pasal khatin atanu buansawm cih amuh ciangin apa in azingciang Police Report hongbawlpah cihi.\nApa ii Police Report abawlna ah Tuesday zanlam 10pm hunpawl in atanu innsung ah aom pen kap ahih manin, bangcihiam ci’n a ending in apa pai cihi. Tuaciang in pasal khatin atanu kum 3 bek aphapan pen buanding in kithawi cimawk hi.\nAzingciang Wednesday ni in apa in Police Report bawl a, Thursday ni in tua mibuansawmpa pen Julau Police te’n mantheipah uhhi.\nRelated: Kawlgam ah 2017 January khakhatsung bekbek in Rape Case 100 val om ~ ZD\nDSP Bidol in zanni Friday ni in agenkhiatna ah tua mibuansawmpa pen “Sections 376 and 511 of the Penal Code for attempted rape” thukhun tawh kizui in thu kibawlding hi ci’n genkhia hi. ZD Sawltak #zomidaily\nPrevious: Taiwan ah huihpi guahpi hangin mi 1 si, adang mi 2 mangciplai\nNext: Malaysia, Ampang ah palik kineih mi 2 te’n gamdangmi nasem te sum RM1000 laksak\nKorea Gam le Mi te: Zomi khat ii muhna pan (4) ~ Cope Suan Pau\nLasiam Mungbawi Neihguk USA Gospel Tour kipan tading\nMalaysia, Sepang ah Operasi lutin gamdangmi 16 kiman, naupang kum 2 gual nangawn matthuak


url: =Kammal kilawm pawlkhat (azom 25 Jan 2016) :: ZOMI DAILY\nKammal kilawm pawlkhat (azom 25 Jan 2016)\nposted on 25 January 2016 at 8:33 am Lomkholna: DavidTuang, News\nMi lawhcing i cihte pen, lawhsapna tampi sungah lungkia hetlo in a mainawtte ahi uh hi.\nNa lungkiat ni pen, guallelhna lampi-ah kal masa na suan ni hi-a, thuakzawhna tawh nungta dingin na khentat ni pen, gualzawhna lampi-ah kal masa na suan ni ahi hi.\nNuntakna anei Topa hi-a, eite pen nuntakna hong zatsak(hong kop)te ihi hi. Ei ut bangin nuntakna i zat leh sihna leh siatna tawh kizom dinga, hong neipa’ deih banga i zatsiam leh nuntakna leh nuamna tawh kizom ding hi.\nMawhna khialhna panin kisikkik a, nong kiheikikna pen, sihna lampi leh gentheih haksatna lampi panin, nuntakna leh nopsakna lampi-ah hong kalsuan na hita hi.\nA sauvei hetlo khangno’ hun sungin leitung siatna tuamtuamte’ sungah ki bualbual lo a, Pasian’ thu sungah nuam asa mite mi hampha ahi uh hi. Tua bang mite’ mailam ding Topa’n geelna limci neihsak a, munsan’na-ah paipih in pahtawi ding hi.\nMin siat nading ol mahmah a, minphat nading haksa mahmah hi. Khatvei minsiat khang tampi kimang napi-in, khatvei minphatna hong kiphawkpih den khollo hi. Tua ahih manin nisim nuntakna-ah pilvang taka nuntak ding kisam hi. (Lai Siangtho in zong pilvang tak a nuntak ding tam veipi hong hilh khinzo hi).\nGalte itna in Khazih lungsim i neihna a kilatkhiatna khat hi.\nPrevious: US gamsung khualzinna pawlkhat – 23\nNext: Vasa maw Sava? ~ Hau Za Cin\nPasian tung panin theihding sinna (Lessons) ~ TK Lian\nKihtak aneilo Russia mikhat in Himalayan Jump Record ngah ~ Thang Khan Lian


url: =INNNUAI A VOKPI. Agelh ~ Khoi Lam Thang - Laibu Saal\nHome > Thuluui/Articles > INNNUAI A VOKPI. Agelh ~ Khoi Lam Thang\nINNNUAI A VOKPI. Agelh ~ Khoi Lam Thang\nINNNUAI A VOKPI.\nNulepa (Sex) thu ah "Guk nek limzaw" c'in ciamnuih bawl in, a phengtat mi pawlkhat om thei hi. Khat vei, tangval khat nitak a zawlhelna ah nungakte tawh kikhawlh khengval lua in zehpih kha hi. (Cihnopna thei pah ni mataw). Tua thu kua ma'n theilo napi "Ui misinek kisungsia" a cih bangin patau in ihmu theilo hi. Zingciang zingsang innkuan bup in pialkhang ah vaimim ciim kuangpi tawh lui in anne a ki-um liiliai laitak, tangval pa hong paukhia kha a\n"A gai nam ka ci ve"\nacih leh thumong thei lo a innkuante'n lamdangsa uh hi. A dawng pak zawsawn ding om lo khat le khat ki-et pampam laitak a pa in,\nci in dong kik hi. Tangval pa'n zong;\n"Inn nuai a vokpi"\nna ci ziau man bilbel hi. Khuak manlang zong a phattuamna om veve ci ni. Ahih hangin khanglui te'n "Zuau in a khap tawn" ci hi. Midangte na khem zo zongin Pasian le nang le nang na kikhem zo ngei kei ding hi. Na kam in "Kei hi keng, kei hi keng" a cihcih laitak in na lungsim in "Na hi mah vele, na hi mah vele" na cici ding hi.\nNulepa thu ah na phengtat leh a nunggu thuakzolo ding hi teh. Tu tawm a hong tung pah "Pasan sialnek a bang" gu pawlkhat om a, khantawn khangtawn a kikhom gu zong om hi. Midangte bawl in kisia zolo a, ei le ei bawl in kisia zo bek hi ki ci hi.\nTulai gamdang pai (Khualzin) te hong ciah ciangun medical check-up bawl ding kul leh kilawm pianpian ta hi. Nang le nang tungah citak inla, na lawmngaih tungah thuman in. Na zi na pasal palngulh kei in. Tua in Pasian tunga cihtakna zong hipah hi. Mi thumanlote Pasian mai le siavuante' mai ah "Inn nuai a vokpi" in hong hon zolo ding hi. Rev. Pumzathang in "Pasian bawlsa a set hoih hi; sinna in zang kha kei in" ci hi. Leitung thupha vantung thupha kitaan thei hi. Pasian thupha na lamet leh Pasian hong piaksa thupha thupi sim in.\nItem Reviewed: INNNUAI A VOKPI. Agelh ~ Khoi Lam Thang Description: Rating: 5 Reviewed By: cinpuzomi


url: =US Federal Judge te’n Trump in gambeel te dalna dingin Executive Order asuaikaih uh dal ~ TK Lian :: ZOMI DAILY\nposted on 29 January 2017 at 4:54 pm Lomkholna: News, Thangkhanlian, World\nJan. 2017: US President Trump in VISA kician nei gambeelte nangawn khen tuam loin kilutsak lo dinga, a gam tek uh ah sawl kik ding hi ci-in executive order suai a kaih manin US federal thukhen (judge) ten pawl khat dal (blocked) uh hi. Federal judge ten Muslim gam 7 – Syria, Sudan, Libya, Yemen, Iraq leh Somalia gam panin US ah gambeel dingte Trump in ni 90 sung lutsak loh ding hi ci-a Trump in executive order suai a kaih pen thukhenna innpi ah hek (legal case bawl) uh hi. US District Judge Ann Donnelly in tua bangin Trump in gambeelte lutsak loh ding a dal manin US airport tuamtuam ah mi kiman in kikem (detained) a, lunghimawhhuai hi ci-in zan in gen hi.\nAmerican Civil Liberties Union (ACLU) in zong Trump in gambeelte lutsak loh ding a cih “class action lawsuit against the ban” kici thukhenna innpi ah hek uh a, US Federal judges ten hih bangin Trump geelna a dal uh pen gualzawhna hi ci uh hi. Federal judge ten Trump’ geelna a dal manun a beisa bangin gambeelte kilutsak thei lai dinga, kuamah a gam uh-ah kipua kik lo ding hi ci-in ACLU’s Immigrants’ Rights Project deputy director Lee Gelernt in ci hi.\nIran professor khat zong Trump in suai a kaih manin Boston’s Logan Airport ah kiman a, kikhah khia kik ta hi. ACLU in VISA nei mi 100-200 kikal Trump in executive order suai Friday in a kaih khit nung US airports mun tuamtuam ah kiman hi ci hi. Iraq gam panin phalna lai nei nih zong John F Kennedy International Airport (JFK) ah kiman a, tua hangin legal case (hek ding) sawm uh hi. John F Kennedy International Airport (JFK) bek panin mi 12 kiman ta hi. A beisa nailal 24 sungin Homeland Security ten khualzinmi 109 lutsak lo uh hi.\nTrump in executive order suai a kaih manin Muslim gam 7 panin green card neite nangawn lut theihna ding dal hi. Trump in hih bangin suai ka kaih manin American mipi “terrorist” suamna (attacks) tawh kipelh thei bek ding uh hi ci hi. Trump in bel hih bangin gambeelte lut ding a kidal hangin biakna hanga bawlsiatna thuak minam tawmte (minorities) kilutsak dinga, adiakin Christian bawlsiatna thuakte kilutsak masa ding hi ci hi. Iran in zong Trump’ executive order thuk kikna dingin US mi peuhmah Iran ah kilutsak lo ding hi ci hi.\nRelated: 2017 kum Tax Return tawh kisai theihding thu ~ Khawm Pau\nCanadian Prime Minister Justin Trudeau in zan in biakna khat peuhpeuh ahi zongin biakna hanga bawlsiatna thuakte Canada ah kimuak ding hi ci-in amah maan leh Toronto airport ah Syria galtai naupang khat a muakna maan tuangsak in a Twitter ah “Diversity is our strength #WelcomeToCanada,” cih tuangsak hi.\nPrevious: Phulum leng le Leikha ~ Dr. Nang Khan Lian\nNext: Gambia President thakin Gambia min panin Islamic kici phiat ~ TK Lian